Тошкентда хорижий тиктокерлар иштирокидаги концерт жамоатчилик норозилигидан сўнг бекор қилинди - Daryo\n18:06, 06.12.2021 21141\n25 декабрь куни Тошкентдаги Humo Arena комплексида бўлиб ўтиши эълон қилинган TikTok Fest шоу-концерт дастури ижтимоий тармоқларда кенг муҳокамаларга сабаб бўлди. Маданият вазирлиги танқидларнинг вазирликка қаратилган қисмига муносабат билдирди.\nМаълум қилинишича Ўзбекистон президентининг 6044-сон фармони 2-иловаси 32-бандига мувофиқ, концерт-томоша тадбирига бир марталик рухсатнома бериш ваколатли бўлган —Ички ишлар вазирлиги, Маҳаллий ижроия ҳокимияти органлари томонидан амалга оширилади. Шу асосда концерт-томошаларнинг савияси, мазмун-моҳияти, ғоясини таҳлил қилиш, томоша бўйича якуний хулосалар бериш ҳам Маҳаллий ижроия ҳокимлиги ҳузурида ташкил этилган тузилманинг вазифаси ҳисобланади.\n«Шу боис Маданият вазирлиги Tik Tok Fest шоу-концерти юзасидан барча савол ва мулоҳазаларни юқорида келтириб ўтилган ваколатли мутасадди органларга йўллашни тавсия қилади», — дейилади муносабатда.\nВазирликнинг таъкидлашича, Ўзбекистон ҳудудида ўтказиладиган ҳар қандай маданий-маърифий тадбирлар, шоу-томошалар ҳамда концерт дастурлари ўзбек халқи миллий менталитети, ахлоқий тарбияси, тарихан бой маданияти, ёшлар дунёқараши бу каби шоу-дастурларни асло қабул қилмайди. Маданият вазирлиги TikTok Fest шоу-концертини маънавий жиҳатдан ёшлар онгига, дунёқарашига салбий таъсир этади, деб ҳисоблайди.\n«Зеро бир неча минг йиллардан буён шаклланиб, қон-қонимизга сингиб кетган инсоний фазилатлар, одоб-ахлоқ меъёрлари таъсирида пайдо бўлган тарбиямиз ҳам буни рад этади. Ўйлаймизки, бу каби оммавий тадбирларни ташкил этаётган мутасаддилар ана шу жиҳатларни ҳисобга олиб, бу масалага жиддий ёндашади», — дея қайд этилади муносабатда.\nЁшлар ишлари агентлиги ахборот хизмати раҳбари Нодир Абдуқодировнинг маълум қилишича, Humo Arena’да режалаштирилган хорижий тиктокерлар иштирокидаги концерт ўтказилмайди.\nУнинг ёзишича, Humo муз саройида хорижий тиктокерлар иштирокида концерт бўлиб ўтиши ҳақида хабарлар жамоатчиликнинг кескин норозилигига учраган.\n«Мазкур вазият бўйича ўрганишлар олиб бордик ва концерт бекор қилинганини маълум қиламиз. Humo Arena масъулларининг маълумот беришича айнан шу куни саройда бошқа тадбир ўтказилади», — деб ёзади у.\nЭслатиб ўтамиз, 2021 йил июль ойи аввалида TikTok, Twitter, Skype, «ВКонтакте»нинг Ўзбекистондаги фаолияти чекланган эди.\nТошкентда ўтказилган «дунёдаги биринчи TikTok байрами»да йилнинг энг яхши ўзбекистонлик тиктокерлари тақдирланди\nЖаҳонгир Ортиқхўжаев — тиктокерларга: «Биз ҳар доим сиз билан биргамиз»\n07:26, 06.01.2022 170835\n15:26, 03.01.2022 161804\n17:24, 09.01.2022 78378\n12:30 Бугун 464\n12:23 Бугун 775\n12:19 Бугун 1477\n12:07 Бугун 3227\n00:52 Бугун 74786\n02:41 Бугун 64601


Аукцион савдоларда сотилган авторақамлар орқали бюджетга 2 млрд. сўмдан ошиқ маблағ тушди\nЖорий йилнинг 27-28 сентябрь кунларида «Ўзбекистон Республика товар хомашё биржаси» АЖда автотранспорт воситалари учун биринчи тоифали рўйхатдан ўтказиш давлат рақами белгиларини сотиш бўйича савдолар ўтказилди. «ЎзРТХБ» АЖ матбуот хизмати берган хабарга кўра, савдолар мобайнида Тошкент шаҳри ва Тошкент вилоятида рўйхатдан ўтган жисмоний шахслар учун 36та «олтин» авторақам ва юридик шахслар учун 6та лот сотилди.\nЎтказилган онлайн савдоларнинг натижалари «олий тоифали» автомобиль рақамларга бўлган талаб юқори эканлигини намоён этди. Рақобатли савдолар давомида айрим лотлар бўйича бошланғич нархлар бир неча маротаба кўтарилиб, 70 млн сўмдан ошди.\nУмуман олганда ЎзРТХБ нинг www.avtoraqam.uzex.uz тизими ишга туширилган пайтдан бошлаб аукцион савдоларда қиймати 2,0 млрд сўмдан юқори 110дан зиёд автотранспорт воситалари учун давлат рақами белгилари сотилди.\nЭнг фаол харидорлар — Тошкент ва Тошкент вилояти автоҳаваскорларидир. Бироқ, шу билан бирга республикамиз бошқа ҳудудларининг харидорлари ҳам босқичма-босқич биржанинг ахборот тизимига уланишмоқда. Хусусан, онлайн-аукционлар Қорақолпоғистон Республикаси, Жиззах, Бухоро, Самарқанд, Қашқадарё, Хоразм, Андижон ва Фарғона вилоятларида ўтказилди.\nЭслатиб ўтамиз, савдолар мобайнида харидорлар амалдаги энг яхши нархдан юқорироқ бўлган чекланмаган миқдорда нарх бўйича ўз таклифларини беришлари мумкин. Авторақамлар сотилишидан олинган маблағлар Ўзбекистон Республикаси Давлат бюджетига йўналтирилади.\nЎтган ҳафтада онлайн аукционлар орқали 554 млн сўмлик авторақамлар сотилди\nРеспублика товар хом ашё биржаси йилнинг биринчи чораги кўрсаткичларини эълон қилди\n01:19 / 15.04.2018\nДабдабали яшашни тақиқлаб бўлмайди: «чиройли» рақамлар учун Марказий Осиёдагилар қанча тўлашга тайёр?\n21:00 / 15.01.2018


Магдалена Андерссон сиёсатга 1996 йилда кириб келган. У Швеция тарихидаги илк бош вазир бўлди. Бироқ янги лавозимда узоқ турмади: тайинланганидан бир неча соат ўтгач, истеъфога чиқди.\n24 ноябрь куни Швеция ҳукумати раҳбари лавозимига биринчи марта аёл киши — Швеция Социал-демократик ишчи партияси раҳбари ва молия вазири Магдалена Андерссон сайланган эди. Швеция радиосининг хабар беришича, у Яшиллар партиясининг ҳукуматдан чиқиш тўғрисидаги қарори билан боғлиқ ҳолда Вазирлар Маҳкамасида бўлиниш юз бергани туфайли етти соатдан кейин ўз лавозимини тарк этди. Бу, ўз навбатида, парламентда бюджет лойиҳаси рад этилиши оқибатида рўй берди.\nҲукумат томонидан таклиф этилган бюджет «Швед демократлари» ўнг популист партияга кирувчи мухолифат фойдасига рад этилди.\nАндерссон дастлаб мухолифатчилар томонидан ишлаб чиқилган бюджетга эга мамлакатни бошқаришга розилик берганди, бироқ яшиллар бюджетни ишлаб чиқишда «Швед демократлари» иштирок этгани учун коалицияни тарк этишга қарор қилди.\nЭнди парламент спикери партия етакчилари билан музокараларнинг янги раундини бошлайди. Ушбу музокаралар Андерссон номзоди парламентда овоз бериш учун яна тақдим этилишига олиб келиши мумкин.\nReuters агентлиги хабар беришича, унинг бош вазир сифатида қайтиш имконияти анча юқори: Яшиллар унинг номзодини яна қўллаб-қувватлашга тайёр. Марказ партияси эса овоз беришда бетараф қолишга ваъда берган, бу эса амалиётда қўллаб-қувватлашни англатади. Сўл партия ҳам Андерссон учун овоз беришга тайёр.\nМазкур уч сиёсий куч бюджетни маъқуллай олмаган бўлса-да, улар «Швед демократлари» ҳокимиятга келмаслиги учун бирлашишга тайёр. «Биз Швецияда «Швед демократлари»га таянмайдиган ҳукумат пайдо бўлиши учун яна ҳамма нарса қиламиз», — деди марказчилар етакчиси Анни Лёф. Агар бу мақсад амалга ошса, Андерссон Социал-демократик партия томонидан шакллантирилган кабинетни бошқара олади.\nИлк бош вазир аёл\nАндерссон тайинлангунига қадар Швеция аёл кишини ҳеч қачон миллий етакчи сифатида сайламаган ягона скандинав мамлакати эди.\n54 ёшли Магдалена Андерссон Швеция парламенти томонидан маъқулланди ва ушбу лавозимдаги Стефан Левен ўрнига келди. Мамлакат қонунларига кўра, бош вазир лавозимига сайланиш учун парламент аъзоларининг кўпчилиги қарши овоз бермаслиги кифоя қилади.\nДепутатларнинг ярмидан камроғи – 174 киши Швеция Социал-демократик меҳнат партияси етакчиси Магдалена Андерссоннинг сайланишига қарши бўлди. 117 нафар депутат уни қўллаб-қувватлади, яна 57 нафари бетараф қолди. Бу эса унга минимал фарқ билан ғалаба келтирди. Натижалар эълон қилингач, социал-демократлар етакчисини олқишлаб, Риксдагда қарсаклар чалинди.\nУнинг озчилик ҳукумати раҳбари сифатида сайланиши Социал-демократик меҳнат партияси ва мухолифатдаги сўл партия шведларнинг пенсияларини ошириш эвазига келишганидан кейин содир бўлди. Андерссонни Яшиллар партияси ва Марказ партияси ҳам қўллаб-қувватлади.\nБироқ у бош вазирлигининг илк қадамларидаёқ катта қийинчиликларга дуч келди. Ўнг қанот мухолифат партиялари ҳукумат бюджетини рад этиш ҳақида огоҳлантирди. Марказ партияси Андерссон сайланишини қўллаб-қувватлаган бўлса ҳам ҳукуматнинг молиявий таклифларини қўлламаслиги, улар ўта сўл эканини маълум қилди. Шундай бўлди ҳам.\nМагдалена Андерссон ким?\nАндерссон касби бўйича иқтисодчи. У Стокҳолм иқтисодиёт мактабини тамомлаган. 1992 йилда бизнес бошқаруви ва иқтисод бўйича бакалавр даражасини олган. 1995 йилда Ҳарвард университетида ўқишни давом эттирди.\nУпсала университет шаҳри ўсмирлар ўртасида собиқ чемпион ўзининг сиёсий карьерасини 1996 йилда бош вазир Йоран Перссоннинг сиёсат бўйича маслаҳатчиси сифатида бошлаган.\n2014 йилда Андерссон Швеция молия вазири бўлди. Унгача бу лавозимда аёл киши фаолият олиб бормаган.\nНима учун Швецияда аёллар шу пайтгача мамлакатни бошқармаган?\nМадди Сэвеж, BBC’нинг Стокҳолмдаги мухбири:\nШвеция ўзининг «феминистик ҳукумати» ва гендер тенглиги сиёсати билан танилган. У ерда эркаклар ва аёллар жамиятда тенг иштирок этади, ота-она таътиллари каби тенг ҳуқуқ ҳамда мажбуриятларга эга.\nШуни инобатга олсак, Швецияда ҳали аёл бош вазир бўлмагани кинояли ҳолат. Бошқа Скандинавия мамлакатларида аёллар аллақачон мамлакатни бошқарган ёки ҳозирда бошқариб келмоқда.\nНорвегияда 1981 йилдаёқ аёл киши бош вазир бўлган.\nШвеция нима учун ўз қўшниларидан ортда қолганини айтиш қийин, чунки бу ерда аёллар анча вақтдан бери сиёсатда кенг иштирок этиб келади. Жами депутатларнинг қарийб ярми, парламентдаги саккиз партиядан олтитасини ҳозирда аёллар бошқаради.\nСоциал-демократлар узоқ вақтдан бери ҳукуматда бўлган, ҳукмрон партиялар раҳбарларини мунтазам ўзгартириш кам экани омиллардан бири бўлиши мумкин.\nАёллар томонидан мамлакатни бошқаришга уринишлар бўлган. 2000-йиллар бошида Анна Линд бош вазир социал-демократ Йоран Перссон ўрнига номзод сифатида кўрилганди. Бироқ у пичоқ билан берилган жароҳатлар натижасида фожиали тарзда вафот этади.\nМона Салин ҳам истиқболдаги яна бир бош вазир бўлиши мумкин эди. У 2007 йилдан 2011 йилгача Социал-демократик партияни бошқарган. Бироқ унинг омма орасидаги машҳурлиги етарлича эмасди, натижада 2010 йилдаги сайловларда ютқазди.\n20:34 / 04.01.2022\nШвециянинг уч марта эмланган қироли ва қироличаси коронавирус юқтириб олди\nШвеция Украинадаги вазият туфайли жанговар шайликни кучайтирди\n14:10 / 19.12.2021


Уюшмада янги раҳбар\nҚозоғистон Республикаси Журналистлар уюшмаси раиси С. Матаевнинг буйруғига кўра, уюшманинг Шимкент бўлимига янги раис сайланди. Аввал Жанубий Қозоғистон вилоят бўлимини бошқарган Айгул Қапбарова эндиликда шаҳарлик журналистлар уюшмасига етакчилик қилади.\nЖурналистлар уюшмасининг йиғилишини “Егемен Қазақстан” газетасининг Туркистон вилояти бўйича махсус мухбири Ғалимжан Елшибай олиб борди.\nКун тартибидаги ягона масала – Қозоғистон Республикаси Журналистлар уюшмаси Шимкент шаҳар бўлимининг раисини сайлаш эди. Фахрий журналист Байдулла Қўнисбеков бу лавозимга Айгул Қапбарова номзодини кўрсатди. Бундан аввал вилоят журналистлар уюшмасини аъло даражада бошқарганлигини инобатга олган ижодкорлар Айгул Қапбаровани бир овоздан раисликка сайладилар.\nШундан сўнг, кенгаш аъзоларини ҳам сайлаган журналистлар яқин орада Журналистлар уюшмаси Туркистон вилояти бўлимига ҳам раис сайланишини маълум қилиб, қалам аҳлининг аҳилликда иш олиб боришига келишиб олдилар.\nБ. Қўнисбеков эса мамлакат ривожида, жамият барқарорлигида журналистларнинг ўрни ҳақида гапириб, вилоят ва шаҳарга бўлинмай, ҳамжиҳатликда ишлашга чақирди.\nХуршид ҚЎЧҚОРОВ, 2018-12-25, 11:12 215\nЖурналистлар яна майдонга тушди 7


Танишинг, Путин гаровга олган асирлар\nГаровдаги уч асир: Эстон Кохвер, Олег Сенцов ва Надя Савченко\nБири полиция зобити; бири кинорежиссёр; яна бири учувчи.\nЎз ватанларидан зўравон хориж давлати томонидан ўғирлаб кетилиб, зиндонбанд этилган уч инсон – учаласининг ҳаёти остун-устун, тақдирлари шубҳа остида.\nТанишинг, улар Владимир Путин гаровга олган асирлар, иккиси эркак бири аёл. Улар Кремль хўжайини халқаро қоидалар, меъёрлар ва қонунларга қарши эълон қилган уруш қурбонларидир.\nПутин сўнгги икки йилдаги ҳаракатлари кўпчилини хайратга солди. У Адольф Гитлер давридан бери Европада бошқа бир давлат ҳудудини тортиб олган илк етакчидир. У Украина шарқида минглаб одамнинг жонига зомин бўлган мутлақ асоссиз урушни бошлади. У Россияда бемаъни ксенофобия, тоқатсизлик ва репрессия жазавасини бошлади. У Ғарб билан таҳликали қарама-қаршилик ўйинини бошлади.\nУ одам ўғрисига ҳам айланди – амалда бу уни халқаро мафия тўдабошисига тенгалштирди.\nМосква Эстон Кохвер Россия ҳудудида Эстония фойдасига жосуслик фаоляти билан шуғулланган пайтда қўлга олинганини иддао қилмоқда. Лекин у жосус ҳам эмас, Россия ҳудудида қўлга олинган ҳам эмас. Унинг бирдан-бир айби ўз вазифасини бажаргани ва Россия учун қулай нишонга айлангани.\nКохвер Эстония Ички хавфсизлик хизмати – КаПо зобитидир. Бу идора АҚШнинг Федерал тергов бюросига ўхшаш тизимдир.\nКохвер Эстонияда конрабанда билан шуғулланган рус уюшган жиноий гуруҳни тергов қилаётган пайтда ўғирлаб кетилади. 2014 йилнинг 5 сентябрь куни тонгда Кохвер Эстониянинг Мииксе қишлоғи яқинидаги овлоқ ўрмонда, Россия чегарасидан бир неча километр берироқда, информатор билан учрашувга кетаётган бўлган.\nБу тузоқ бўлган. Пситримадан бошқа нарса эмас эдию бу. Учрашувга кетаётган Кохвер пистирмага учрайди, шовқинли гранаталар билан чалғитилиб, тўппонча нишони остида ўғирлаб, Россияга олиб кетилади.\nЭстония ва Россия чегарачиларидан иборат гуруҳ Кохвер ғойиб бўлган жойга бориб, у ерни кўздан кечиришади. Икки тилда ёзлиган протоколда, воқеа жойидаги оёқ излари ўрганилиб, бир гуруҳ шахслар Эстонияга Россиядан киргани ва кейинчалик ортга қайтгани тўғрисидаги хулоса акс этган. Протоколда шовқинли гранаталардан ҳосил бўлган чуқурлар борлиги ҳам қайд этилган.\nКўпчилик тарафидан қораланган судлов натижасида, 19 август куни Кохвер жосусликда айбдор, деб топилиб, 15 йилга қамоққа ҳукм этилди.\nРоссия Олег Сенцов террорчи эканини иддао қилмоқда. Лекин у террорчи эмас. Сенцовнинг ягона айби жасурликдир – ўз ватани Москва тарафидан аннексия қилинишига очиқ қаршилик қилганидир.\nСенцов “Геймер” номли фильм билан шуҳрат қозонган украиналик кинорежиссёрдир. У икки болани катта қилаётган ёлғиз ота ҳамдир.\nАсли қримлик бўлган Сенцов Украинада ғарбпараст Евромайдон ҳаракатининг ашаддий тарафдорларидан биридир. У Россия Қримни аннексия қилишига қарши очиқчасига чиққан ва ярим оролда қуршовга олинган Украина ҳарбийларига озиқ-овқат етказишда қатнашган.\nСенцов Россия махсус хизмати томонидан 2014 йил 11 май куни Семферепольда аннексияга қарши намойишда иштирок этишидан кўп ўтмай кўчада кетаётган пайтда олиб кетилган.\nБир неча кун ўтиб, унинг дараги Москвадаги ҳибсхонадан чиқади ва “Единая Россия” партияси ҳамда “Қримдаги рус жамияти” ташкилоти идоралари биноларига ўт қўйганликда айбланади. Бундан ташқари, кинорежиссёрни Ленин ҳайкали ва унинг олдидаги мангу оловни портлатишга уринганлик айблови қўйилади.\nПрокурорлар ўз иддаоларини дастаклаш учун етарли далиллар келтирмади ва унга қарши кўрсатма берган ягона гувоҳ ўз кўрсатмаларини босим остида берганини таъкидлаб, улардан воз кечди.\n19 август куни Сенцов устидан Ростов-Донда ўтказилган судлов унга 23 йиллик қамоқ жазоси берилиши билан якунланди.\n“Сиздан ҳеч нарса сўрамайман”, деди Сенцов сўнгги сўзида. “Босқинчилар суди моҳиятан адолатли бўла олмаслигини ҳамма тушунади. Менинг сўзларимни ҳурматсизлик, деб қабул қилманг судья жаноблари”, дея қўшиб қўйди у.\nПутин гаровга олган уч халқаро асир орасида энг машҳури Надя Савченкодир.\nМосква Савченко қотил эканини иддао қилмоқда. Унинг ягона айби ўз мамлакати мустақиллиги учун ҳаётини хавф остига қўйганидир.\nУкраинанинг илк жанговар пилоти Савченко Донбассда россияпараст айирмачиларга қарши кўнгилли сифатида курашган. У 2014 йил июнь ойи ўрталарида, Луганск вилоятининг Металист қишлоғи яқинида украин аскарларини қутқариш операциясида операцияси пайтида айирмачилар тарафидан асир олинади.\n19 июнь куни айирмачилар уни темир трубага кишанлаган ҳолда сўроқ қилаётгани тасвирланган видеони эълон қилади.\nБир неча ҳафта ўтиб, Савченконинг дараги Россиядаги ҳибсхонадан чиқади. Унга ракета ҳужумида ҳалок бўлган россиялик икки журналист ўлимига алоқадорлик ва кейинчалик Россия чегарасини ноқонуний кесиб ўтганлик айби қўйилади.\nУнинг адвокатлари Савченко мобил телефонидаги ёзувлар ва видео журналистлар ҳалок бўлган пайтда у аллақачон асир олинганига исботдир, демоқда. Савченко айбдор, деб топилса, унга 25 йил қамоқ жазоси берилиши мумкин.\nҒирром давлат ўлжалари\nПутин гаровидаги асир бўлишдан ташқари Кохвер, Сенцов ва Савченкони бирлаштирувчи яна бир нуқта бор.\nУчаласи собиқ Совет Иттифоқида туғилган, мамлакатлари мустақилликка эришганидан кейин ўз ватанларининг содиқ фуқароларига айлана олган.\nСССРнинг қулашини фожиа, деб билувчи Путин учун эса бу уларни ўлжа, деб кўриши учун етарли жиноятдир.\nЛекин бошқалар учун улар зўравон давлат томонидан ноқонуниий ўғирлаб кетилган гавровдаги асирлардир.


Ўзбекистон Президенти II Халқаро бахшичилик фестивали иштирокчиларига табрик йўллади\nБарчангизни янгиланаётган Ўзбекистонимизнинг кундан-кунга чирой очиб бораётган, бағрикенг Қорақалпоғистон диёрида, гўзал Нукус шаҳрида ўтказилаётган II Халқаро бахшичилик санъати фестивалининг тантанали очилиши билан чин юракдан муборакбод этаман.\nБугунги санъат байрамида қатнашаётган ЮНЕСКО, АЙСЕСКО, ТУРКСОЙ, МДҲнинг Ижроия қўмитаси, Маданий ёдгорликларни сақлаш ва реставрация қилиш бўйича халқаро тадқиқот маркази каби нуфузли ташкилотлардан ташриф буюрган мартабали меҳмонларга, дунёнинг турли давлатларидан келган 260 нафардан зиёд халқ ижодиёти намояндалари, санъат ва маданият арбоблари, оммавий ахборот воситалари ходимларига самимий миннатдорчилик билдираман.\nХалқ оғзаки ижодиётининг энг қадимий турларидан бўлган бахшичилик санъати юксак гуманизм ғояларини, тинчлик ва дўстлик, адолат ва ҳақиқат каби эзгу фазилатларни маҳорат билан тараннум этади. Шу боис ҳам, бахши, оқин ва жировлар азалдан халқ қалбининг куйчилари, турли миллат ва элатларни бирлаштирадиган олижаноб инсонлар сифатида ардоқлаб келинади.\nУшбу ноёб санъатнинг умумбашарий аҳамияти Термиз шаҳрида 2019 йили бўлиб ўтган I Халқаро бахшичилик санъати фестивалида яна бир бор ўз тасдиғини топди, десак, айни ҳақиқат бўлади.\nМен халқ ижодиётини инсониятнинг болалик қўшиғи, ҳар қайси миллий маданиятнинг ҳаётбахш чашмаси деб биламан. Бу қўшиқларни соф ва безавол ҳолатда сақлаш, ҳамиша мағрур янграшини таъминлаш барчамизнинг нафақат вазифамиз, балки муқаддас бурчимиздир.\nБугун ўз ишини бошлаётган фестивалимиз айни шундай эзгу мақсадларимизнинг амалий ифодаси эканини таъкидламоқчиман.\nКейинги йилларда биз бахшичилик санъатининг илмий-назарий ва амалий асосларини чуқур ўрганиш ва ўргатишга алоҳида эътибор қаратмоқдамиз. Бу борада фидойи фольклоршунос олимларимиз бошлаган муҳим ишлар изчил давом эттирилмоқда.\nМамлакатимизда 2019 йили тузилган Республика бахшичилик санъати маркази ҳамда Бахшичилик санъатини ривожлантириш жамғармаси самарали фаолият олиб бормоқда. Ушбу йўналишда Қорақалпоғистон Республикаси, Сурхондарё, Қашқадарё, Хоразм вилоятларида давлат ансамбллари, бошқа ҳудудларда эса вилоят ансамбллари ташкил этилди.\nЮртимиздаги болалар мусиқа ва санъат мактабларида, Нукус шаҳридаги опера ва бахшичилик санъати мактабида миллий фольклор санъати кенг ўргатилмоқда. Шунингдек, яқинда ташкил этилган Юнус Ражабий номидаги ўзбек миллий мусиқа институти таркибида бахшичилик бўлими очилганини ҳам қайд этиш лозим. Мазкур йўналишда дарс бераётган ўқитувчилар учун Ўзбекистон давлат санъат ва маданият институтида малака ошириш курслари йўлга қўйилди.\n“Ўзбек халқ достонлари”, “Ўзбек халқ қўшиқлари” номли дарсликлар, кўп томлик “Қорақалпоқ фольклори” тўплами чоп этилди. Шу билан бирга, 100 томлик “Ўзбек халқ ижоди ёдгорликлари” мажмуаси нашр этилмоқда.\nХалқ оғзаки ижодиётини кенг тарғиб этиш мақсадида ахборот-коммуникация технологияларидан, телевидение ва интернет имкониятларидан самарали фойдаланиш, фольклор асарларининг аудио ва видео вариантларини кўпайтиришга алоҳида аҳамият қаратилмоқда.\nБу йўналишда олиб борилаётган хайрли ишларни давом эттирган ҳолда, миллий бахшичилик санъатини ЮНЕСКОнинг номоддий маданий мерос рўйхатига киритиш чоралари кўрилмоқда.\nБиз бугунги нуфузли санъат анжуманини кўҳна ва навқирон қорақалпоқ ўлкасида ўтказаётганимиз бежиз эмас, албатта.\nҚорақалпоғистон деганда, аввало, мардларга ватан бўлган, меҳнаткаш ва олижаноб эл яшайдиган бетакрор диёр кўз ўнгимизда намоён бўлади. Бу заминдаги Тупроққалъа, Аёзқалъа, Катта Гулдурсунқалъа, Элликқалъа каби ноёб обидалар қадимий цивилизация ва маданиятнинг тарихий илдизларидан далолат беради. Уларни бир бора кўрган, бепоён кенгликларда бахши ва жировлардан достон ва термалар тинглаган инсон бу диёрга умрбод мафтун бўлиб қолади.\nХалқимизнинг фидокорона меҳнати билан Қорақалпоғистон бугунги кунда Ўзбекистоннинг обод ҳудудларидан бирига, замонавий илм-фан, маданият ва туризм масканига, мана энди, халқаро бахшичилик санъати марказига айланиб бораётгани барчамизни қувонтиради.\nСанъат ва мусиқани чин дилдан севадиган, ижод аҳлини юксак қадрлайдиган қорақалпоқ эли ушбу анжуманни катта шоду хуррамлик билан кутиб олмоқда.\nБугунги санъат ва нафосат байрамини баланд савияда ўтказиш учун астойдил меҳнат қилган барча-барча инсонларга, меҳмондўст Қорақалпоқ аҳлига чин юракдан ташаккур билдираман.\nСизларнинг иштирокингизда очилаётган ушбу фестиваль дунёдаги нуфузли санъат анжуманлари қаторидан мустаҳкам ўрин эгаллайди, деб ишонаман.\nФурсатдан фойдаланиб, бугунги тантанамизда қатнашаётган хорижий давлатларнинг муҳтарам элчиларига, халқаро ташкилотларнинг вакилларига ҳам самимий миннатдорчилик билдираман.\nЎзбекистон Президенти янги тайинланган э...\nБугун хорижий давлатларнинг мамлакатимизга янги тайинланган элчилари томонидан ишонч ёрлиқ...\nТожикистон Президенти давлатимиз раҳбари...\nЎзбекистон Президенти Шавкат Мирзиёев бугун Тожикистон Президенти Эмомали Раҳмон билан тел...\nАфғонистондаги барчамизни ташвишлантираётган вазият мени ҳам хавотирга солмоқда....


Инсон ҳуқуқлари йўналишида янги таклиф ва ташаббуслар — KMODS\nИнсон ҳуқуқлари йўналишида янги таклиф ва ташаббуслар\nPosted on 23.02.2021 Author admin\tКомментарии к записи Инсон ҳуқуқлари йўналишида янги таклиф ва ташаббуслар отключены\nЎзбекистон Республикаси Президенти Шавкат Мирзиёев 22 февраль куни Бирлашган Миллатлар Ташкилоти Инсон ҳуқуқлари бўйича кенгаши 46-сессиясининг юқори даражадаги сегменти ишида иштирок этди.\nКенгашнинг бу йиғилиши ҳам коронавирус пандемияси муносабати билан Женева шаҳрида видеоанжуман шаклида ўтказилди.\nАйтиш жоизки, Президентимизнинг халқаро анжуманлардаги иштирокини кўп миллатли халқимиз доим катта қизиқиш билан кузатиб боради.\nЎзбекистон Инсон ҳуқуқлари бўйича кенгаш аъзоси сифатида ушбу учрашувда биринчи марта иштирок этди. Ҳар галгидек бу чиқишларида ҳам давлатимиз раҳбари қатор ташаббус ва режаларни кенг жамоатчилик диққатига ҳавола этди.\nЎзбекистонда инсон ҳуқуқларини ҳимоя қилиш ва илгари суриш соҳасидаги туб ўзгаришлар ҳақида жаҳон ҳамжамияти хабардор. Бу йўналишда кейинги йилларда мамлакатимизда катта ишлар амалга оширилди.\nБугун юртимизда 130 тадан ортиқ миллат ва элат, 16 та диний конфессия вакиллари бир оила фарзандидек яшаб, мамлакат тараққиётига муносиб ҳисса қўшиб келмоқда. Улар ҳам юртимизда ўтказиб келинаётган ислоҳотларни қўллаб-қувватлашмоқда.\nРеспубликамизда таълим 7 тилда – ўзбек, қорақалпоқ, рус, тожик, қозоқ, қирғиз ва туркман тилларида олиб борилади. Бундай кўрсаткич дунёнинг бирорта ҳам мамлакатида йўқ. Шунингдек, юртимизда 147 та миллий маданий марказ фаолият юритаётган бўлиб, аксарият маданият марказларида ёшлар учун “Якшанба мактаблари” ташкил этилган.\nСўнгги тўрт йилда Ўзбекистоннинг ички ва ташқи сиёсатида жуда катта ўзгаришлар кўзга ташланмоқда. Буни жаҳон ҳамжамияти вакиллари, халқаро экспертлар, турли давлатларнинг сиёсий арбоблари ҳам юксак эътироф билан тилга олмоқда.\nЎзбекистонда яшаётган барча миллат ва элатлар миллати, тили ва динидан қатъи назар, тенг ҳуқуқ ва эркинликларга эга экани мамлакат Конституцияси ва қонунларида мустаҳкамлаб қўйилган. Барча миллат вакилларига ўз миллий маданияти, анъана ва урф-одатларини сақлаш ҳамда ҳар томонлама ривожлантириш учун кенг имкониятлар яратилган.\nМиллатлараро тотувлик, ўзаро дўстлик ришталарини янада ривожлантириш ҳақида 2020 йил 29 декабрь куни Ўзбекистон Республикаси Президенти Шавкат Мирзиёевнинг Олий Мажлисга навбатдаги Мурожаатномасида ҳам таъкидланди.\nПрезидентимизнинг 2005 йилгача мамлакатимизга келиб доимий яшаётган, фуқаролиги бўлмаган шахсларга ҳам тўғридан-тўғри Ўзбекистон фуқаролиги берилишига оид таклифидан йиллар давомида Ўзбекистон фуқаролигини олишни орзу қилиб яшаётган одамларимизнинг орзу-умидлари ижобат бўлди.\n1995 йилгача юртимизга кўчиб келганларга Ўзбекистон фуқаролигини тўғридан-тўғри бериш тартиби белгиланди. Бу билан 50 минг нафардан ортиқ шахсга фуқаролик олиш имконияти яратилди.\nБу ҳам инсон ҳуқуқларини таъминлаш борасида юртимизда амалга оширилаётган ишларнинг яна бир тасдиғидир. Ушбу масаланинг БМТ минбаридан яна бир бор янграши Ўзбекистонда демократик ислоҳотларнинг ортга қайтмайдиган тус олганлигининг исботидир.\nПрезидентимиз бир қанча янги ташаббусларни илгари сурдилар. Булар гендер сиёсати масалалари борасида мамлакатимизнинг ижтимоий, сиёсий ҳаётида ва ишбилармонлик соҳасида аёлларнинг ролини тубдан ошириш, ёшлар ҳуқуқларини ҳимоя қилиш, Жаҳон банки билан ҳамкорликда мажбурий меҳнат ва болалар меҳнатига барҳам бериш, фуқаролиги бўлмаган шахсларнинг сонини камайтириш ва бошқа муҳим таклифлар. Ўзбекистон инсон ҳуқуқлари соҳасидаги қатор халқаро мажбуриятларга содиқ қолиши ҳам таъкидланди.\nЯқинда мамлакат парламентининг икки палатаси томонидан қабул қилиниб, маъқулланган “Халқлар дўстлиги кунини белгилаш тўғрисида”ги қонун кучга кирди.\nЯнги байрам Ўзбекистон Республикаси Президенти фармони билан расмий равишда қабул қилинди ва энди ҳар йили мамлакатда кенг нишонланади. Бу ҳам инсон ҳуқуқларини таъминлаш, турли миллат вакиллари учун тенг шароитлар яратиб бериш борасида қилинаётган ишлардан биридир.\nХалқаро ҳуқуқда миллий озчилик деган тушунча бор. Лекин Ўзбекистонда бу ибора ишлатилмайди. Чунки унда барибир оз сонли миллатларни камситиш, халқни кўпчилик ва озчиликка бўлиш тушунчаси бор. Бизда эса Ўзбекистон фуқароларининг тенг ҳуқуқлилиги давлат томонидан кафолатланган. Бу эса мамлакатдаги тинчлик ва барқарорликнинг, пировардида тараққиётнинг гаровидир.\nНавбатдаги Кенгаш йиғилишида кўтариладиган масалалар инсон ҳуқуқларини таъминлаш, шу йўналиш бўйича қандай ишларни амалга ошириш кераклигига бағишланди. Ишонамизки, Президентимизнинг нутқларида ёритилган янги конструктив таклиф ва ташаббуслар мамлакатимизда яшаётган турли миллат вакилларининг ҳуқуқларини ҳимоя қилишга ҳамда Ўзбекистоннинг ижобий имижини дунёда тарғиб этишга хизмат қилади.\nМиллатлараро муносабатлар ва\nхорижий мамлакатлар билан\nдўстлик алоқалари қўмитаси раиси.\nИтоги Форума международной безопасной бизнес-среды\nКак сообщалось ранее в Китайском городе Чжанцзяцзе 16-17 октября с.г. состоялся саммит руководителей торгово-промышленной сферы […]\nКОНЦЕРТ, ПОСВЯЩЁННЫЙ МЕЖДУНАРОДНОМУ ДНЮ РОДНОГО ЯЗЫКА


Митчелл Яқин Шарқ сафарини давом эттирмоқда\n08 май 2021, Тошкент вақти: 09:14\nАҚШнинг Яқин Шарқ бўйича махсус вакили Жорж Митчелл минтақа давлатлари бўйлаб сафарини давом эттирмоқда.\nБугун АҚШ расмийси Миср президенти Ҳусни Муборак билан учрашди.\nЖума куни Жорж Митчелл Ғарбий соҳилда Фаластин президенти Маҳмуд Аббос билан музокаралар олиб борди. Бу учрашувда Митчелл Араб тинчлик ташаббуси АҚШ воситачилигида Исроил билан ёнма-ён Фаластин давлати ташкил этиш юзасидан олиб борилаётган музокараларнинг бир қисми булишини таъкидлади.\n2002 йилда тақдим этилган режада Исроилга барча араб давлатлари билан алоқаларни яхшилаш таклиф қилинган. Бунинг эвазига Исроил 1967 йилдаги Яқин Шарқ урушидан сўнг босиб олинган ҳудудларни тарк этиши лозим.\nАйни пайтда Исроил қўшинлари жума куни Ғарбий соҳилда олиб борган ҳарбий амалиёт чоғида уч нафар фаластинликни отиб ўлдиргани хабар қилинди.


ВВ кремлар – тонал воситанинг 4 сири\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари ВВ кремлар – тонал воситанинг 4 сири\t15:01, 20 сентябрь\tКосметика воситалари сотиладиган дўконни айланиш аёл кишига ўзгача завқ бағишлайди. Шундай эмасми? Айниқса, гўзаллик борасидаги янгиликлардан хабардор бўлиш жуда мароқли. Агар расталарда кўзингиз BB ёзувли кремга тушса, ажабланиб юрманг. Бу ҳозирги кунда урфга айланиб бораётган воситалардан бири ҳисобланади. Хўш, унинг бошқа сафдошларидан устунлиги нимада? Саволларимизга жавоб топиш мақсадида косметолог Маҳбуба МАМАНОВАга юзландик. BB cream нима ўзи? Ўша, қадоғига катта қилиб «BB cream» деб ёзиб қўйилган воситадан худди тонал кремга ўхшаб, пардозингизга асос сифатида фойдаланасиз. Қадоқдаги ВВ қисқартмаси эса «Blemish Balm Cream», яъни нуқсонларни яширувчи малҳам дегани бўлиб, юздаги камчиликларни силлиқлаш хусусияти туфайли уни ҳатто «фотошоп крем» деб ҳам айтишади. Агар шу кунгача терингизга мос тонал кремни тополмай қийналиб юрган бўлсангиз, ВВ кремларда бундай муаммога дуч келмайсиз. Улар асосан тўрт рангда бўлиб, тери рангига мослашиш хусусияти туфайли ортиқча муаммо туғдирмайди. Шунингдек, агар тонал кремлар фақат камчиликларни ниқоблаган бўлса, ВВ кремлар юз терисини юмшатади, оқартиради, ултьтрабинафша нурлардан ҳимоялайди ва албатта, теридаги доғ, қизариш, шўралаш каби нохушликларни беркитади. Қандай танланади?\nДунёдаги энг яхши ВВ крем терингизга идеал даражада мос келгани ҳисобланади. Бу кабисини топиш учун эса бир қанча тажрибалар ўтказишга тўғри келиши мумкин. Сизга маслаҳат сифатида шуни айтишимиз мумкинки, бугунги кунда шарқий Осиё мамлакатларида ишлаб чиқарилган ВВ кремлар мутахассислар эътирофига сазовор бўлмоқда. Фойдаланиш ВВ кремларни ҳам ҳудди тонал асос сингари тоза юзга оз-оздан суртиб, сўнг уқалаш чизиқлари бўйлаб тенг тақсимлаб чиқилади. Ҳа, айтгандек, машхур стилистлар восита анча қуюқ бўлгани учун уни бармоқлар ёрдамида суртишни таъкидлашмоқда. Чунки қўл тафтидан чиқаётган иссиқлик таъсирида крем бироз суюлиб, фойдаланиш анча осон кечади. Юзга суртганингиздан кейин ранги рангингизга тушмай нотабиий кўриниш хосил қилса, ҳафсалангиз пир бўлмасин, воситанинг чиннакам мўъжизасини таҳминан 10 дақиқалардан кейин кўришингиз мумкин бўлади. ВВ кремларнинг яна бир афзаллиги шундаки, ундан кейин упа ёки қўшимча воситалардан фойдаланиш шарт эмас. Ёғли тери соҳибалари эса юзлари ялтираб кўринмаслиги учун упадан фойдалансалар ҳам бўлади. Пардозни ювиш Крем анча қуюқ бўлгани туфайли юздаги тешикчаларга кириб қолиши мумкин. Шу сабабдан макияжни ювишга алоҳида эътибор қаратиш лозим. Бунинг учун эса махсус восита – гидрофил мойи ишлаб чиқилган. Агар қўл остингизда гидрофил мойи бўлмаса, аввал косметик сут ёрдамида, сўнг гель ёки косметик кўпик билан, ундан кейин эса тоник ёрдамида юзни пардоз воситаларидан тозалаб олинг.


Шавкат Мирзиёев Давлат-хусусий шериклик агентлиги фаолиятини танқид қилди\n05.08.2020 | 20:32\nПрезидент Шавкат Мирзиёев 5 август куни энергетика, транспорт, коммунал хўжалик ва тиббиёт соҳаларида давлат-хусусий шерикликни кенгайтириш юзасидан тақдимот билан танишди. Бу ҳақда Президент матбуот хизмати хабар берди.\nҚайд этилишича, бюджетга юкни камайтириш ва йирик лойиҳаларга хусусий секторни жалб этиш мақсадида 2018 йили Давлат-хусусий шериклик агентлиги ташкил этилган бўлиб, бу борада алоҳида қонун ва 10 дан ортиқ қарорлар қабул қилинган.\n«Шунга қарамасдан, ҳозирги кунга қадар энергетика, тиббиёт, коммунал хўжалик соҳаларида ҳаммаси бўлиб бор-йўғи 9 та йирик давлат-хусусий шериклик лойиҳалари имзоланган. Бу кўрсаткич жуда ҳам паст», — деди давлат раҳбари.\nЙиғилишда электр энергияси ва табиий газни истеъмолчиларга сотишда давлат-хусусий шерикликни жорий этиш топшириғи берилган. Фақат шу орқали ишлаб чиқарувчилар ва сотувчилар ўртасида рақобатни таъминлаб, таннарх ва йўқотишларни камайтириш мумкинлиги таъкидланган.\nAввалроқ Шавкат Мирзиёев озиқ-овқат ва дори-дармонларни манзилли етказиб бериш тизими «соат»дай аниқ ишлаши кераклигини айтгани ҳақида хабар берилган эди.


Бугун, 28 март куни АОКА қошидаги махсус штабда ташкил этилган онлайн брифингда Санитария-эпидемиология назорати давлат инспекцияси раҳбари Нурмат Отабеков бозорларнинг карантин чораларига риоя этмай, ишлашда давом этиши ҳақидаги саволга жавоб берди.\nНурмат Отабеков Тошкент вилояти, Қибрай туманидаги чорва моллари бозори бугунги кунга санитария қоидаларига зид равишда фаолиятини давом эттираётгани бўйича қуйидаги фикрларни билдирди.\n“Республикада ташкил этилган комиссиянинг баённомаси асосида белгиланган ҳар бир махсус карантин тадбири ҳамма учун мажбурий. Бажаришдан бош тортишга ҳеч кимнинг ҳаққи йўқ. Агар шундай ҳолат қайд этиладиган бўлса, уларга Маъмурий жавобгарлик тўғрисидаги кодекснинг тегишли моддаси билан чора кўрилади”, - деди Нурмат Отабеков.\nМатбуот анжуманида карантин пайтида ветеринария шифохоналари ишламаса, Ветеринария ва чорвачиликни ривожлантириш давлат қўмитаси сайтига кириб, мурожаат қилиш мумкинлиги айтилди.\nБундан ташқари, Нурмат Отабеков божхона соҳасида кўрилган чоралар ҳақидаги саволга ҳам жавоб берди.\n“Ўзбекистонга юк олиб кириш билан боғлиқ амалиётлар давом этяпти. Шундай экан, божхонада хизмат қилаётган ҳар бир ходимга шароитлар яратилган. Биламизки, юк ва товарларда вирус узоқ вақт сақланмайди у 3-4 соатгача яшаши мумкин. Олиб кирилаётган маҳсулотларда вирус бўлиши эҳтимоли жуда кам. Юкларни қабул қилиш билан шуғулланадиган божхона ходимлари учун тегишли ҳимоя имкониятлари ишга солинган” дея маълумот берди Санитария-эпидемиология назорати давлат инспекцияси раҳбари.


Аҳоли томорқа хўжаликларида беҳи экиш ва парваришлаш бўйича тавсиялар - Ўзбекистон Республикаси Қишлоқ хўжалиги вазирлиги\nАҳоли томорқа хўжаликларида беҳи экиш ва парваришлаш бўйича тавсиялар\nБеҳи 3×3 м схемада кузда – ноябрь ойида, эрта баҳорда эса февралнинг охири-март ойи бошларид экилади.\nТоморқа майдони 0,03 га бўлса, ушбу майдоннинг қуёш тушадиган шарқдан жанубга қараган томонига беҳи навларидан 1–2 тупдан экиш тавсия қилинади. Томорқа майдони 0,06 га бўлса, ярмига сабзавот экинлари, қолган қисмига эса мевали дарахтлар, 0,10 га бўлганда сабзавот учун майдон қолдириб, қолган каттароқ қисмига мевали кўчатларни жойлаштириш мумкин.\nДарахт ҳосил қилмайдиган йилида буташ тизими қуйидагича амалга оширилади: шу йили ўсиб чиққан новдалар кучлироқ калталаштирилади, халқасимон мева шохлари сийраклаштирилади, мураккаб халқасимон шохлар калталаштирилади.\nДарахтлар ҳосил берадиган йили новдалар 35–40 см ўсган эски шохларига тақаб қирқилади. Бир йиллик новдаларни қисқартириш ҳосил куртакларини кўпайишига олиб келади.\nБеҳи қуртига қарши 5 фоизли Каратэ эм.к. (100 л сувга 30–40 г), 17,5 фоизли Перфекто сус.к. (10 сотих майдон ҳисобига 15–20 мл) воситалари самаралидир.\nМонилиоз касаллигига қарши Бордо суюқлигининг 3 фоизли (10 л сувга 300 г мис купороси ва 300 г сўндирилмаган оҳак) эритмаси сепилади. Касалликларга қарши дори воситаларини куртаклар ёзилгунига қадар ишлатиш талаб этилади.\nҲосилни йиғиштириш. Беҳи асосан кузда – сентябрь-октябрь ойларида пишиб етилади. ининг бошларигача давом этади. Мевалари терилганидан сўнг етилиш даврини ўташи керак. Шундагина беҳи мевалари нав хусусиятларига хос рангга киради, таъми етарлича ширин бўлади. Айни пайтда беҳи меваларидаги пектин моддасининг кўплиги ундан қайта ишланган маҳсулот (мураббо, жем, шарбат ва компот) тайёрлаш учун қимматли хомашё бўлиб хизмат қила олади.


Хайр, Россия! Вой-дод, Ўзбекистон!\nФеруза 10 август куни Россиянинг Татаристон республикаси пойтахти Қозон шаҳридан ўзбекистонлик 55 фуқаро ўз юртига депортация қилинди. Депортация қилингунга қадар улар махсус изоляторда сақланган.\nТатаристон Ички ишлар вазирлиги матбуот хизмати вакили Валерий Мякишевнинг “Озодлик” мухбири билан суҳбатда билдиришича, ўзбекистонлик бу фуқаролар Россия ҳудудларида бўлиш ва меҳнат қилиш тартибини бузгани учун судлар қарори билан депортация қилинган. Яъни улар ноқонуний мигрантлардир.\nВ.Мякишев ҳозир ўзбекистонлик яна қанча фуқаро Татаристондаги хорижликлар учун махсус изоляторларда сақланаётгани ҳақида маълумот бера олмаслигини билдирди. У депортация қилиш жазоси фақат ўзбекистонликларга эмас, балки бошқа давлатлардан келган ноқонуний мигрантларга ҳам қўлланилишини таъкидлади.\nДеярли ҳар доимгидек, Ўзбекистон Бош прокуратураси вакиллари 55 ватандоши кимлиги, уларнинг тақдири не кечиши каби саволларга жавоб бера олмади.\nМамлакатдаги оғир иқтисодий тангликдан ўзини, оиласини қутқариш илинжида хорижга иш излаб кетаётган ўзбекистонликлар сони кундан-кунга ортиб бораётгани бугун ҳеч кимга сир эмас. Россия қонунчилиги эса уларнинг турмушини янада мушкуллаштиради.\nМосквадаги “Мемориал” инсон ҳуқуқлари ташкилоти вакиласи Светлана Ганушкинанинг сўзларига қараганда, россиялик иш берувчиларнинг хорижлик фуқароларни қонуний ишлатишга рухсат олиши жуда қийин. Шунинг учун одатда иш берувчилар меҳнат мигрантларини рухсатномасиз ишлатади. Иш берувчилар мигрантларни эксплуатация қилганлик учун белгиланган жазо ҳам жуда енгил. Бу эса мигрантларни қулдек ишлатишга манфаат яратади.\nЎзбекистон инсон ҳуқуқлари жамияти раиси Толиб Ёқубовнинг таъкидлашича, мамлакат ҳукумати ўз фуқароларини ҳеч қачон ҳурмат қилган эмас. Ҳукумат чет элга чиққан фуқароларини ҳимоя қилишга ҳам уринмаган. Аксинча, ўз оиласини боқиш учун чет элда ишлаб қайтган кишиларни ҳуқуқ-тартибот ходимлари талаш мақсадида тинимсиз безовта қилаётгани тўғрисида кўплаб мисоллар мавжуд.\nТ.Ёқубовнинг фикрича, ҳозир ноқонуний ўзбек мигрантларининг Россиядан депортация қилиниши тез-тез учраяпти. Бу эса Ўзбекистон ҳукумати сиёсатининг жуда муваффақиятсиз эканига, бу сиёсат аҳоли турмуш даражасини пасайтириб юбораётганини тан олмасликка бориб тақалади.\nТ.Ёқубов ўзбекистонлик мигрантларга нисбатан Россияда бундай жазо қўлланилаётгани айни пайтда мустаҳкамланиб бораётган Россия-Ўзбекистон муносабатларининг меваси эканини таъкидлади.


Xiaomi’нинг Snapdragon 855 чипли яна бир 5G-смартфони – Black Shark Skywalker бенчмаркда «қўлга тушди»! - Terabayt.Uz\nXiaomi’нинг Snapdragon 855 чипли яна бир 5G-смартфони – Black Shark Skywalker бенчмаркда «қўлга тушди»!\n«Хитойча Apple» ўтган йилнинг апрелида Xiaomi Black Shark номли илк ўйинбоп смартфонини тақдим этганди. Октябрга келиб эса ушбу геймерофоннинг иккинчи авлоди – Black Shark Helo ҳам намойиш қилинди.\nXiaomi энди ушбу смартфоннинг учинчи авлоди – Black Shark Skywalker моделини ҳам тайёрлади. Яқиндагина уни Geekbench сервисида текшириб кўришган ва шунда айрим техник жиҳатлари фош бўлган.\nШундай қилиб, мазкур компания камида учта моделига энг илғор Snapdragon 855 процессорини ўрнатмоқда: Mi 9 флагмани, Mi Mix 3 слайдерининг 5G-варианти ҳамда Black Shark 3 геймерофони.\nГарчи Xiaomi ҳозирча Black Shark Skywalker техник хусусиятларини сир тутаётган эса-да, аллақачон у ҳақидаги маълумотлар интернетда тарқала бошлаган. Яна бир ишончли манба – ўтган ҳафта сўнгида компания раҳбарларининг Weibo ижтимоий тармоғида оммавий кўринарли жойдаги ўзаро мулоқотидир. Ушбу суҳбатда ҳам улар янги Black Shark геймерофонининг мавжудлигини тасдиқлашган.\nЮқоридаги – Geekbench маълумотлар базасидан олинган расмга қараганда, бенчмаркда текшириб кўрилган Black Shark Skywalker смартфони 8 гигабайтлик тезкор хотирага эга. Аммо Xiaomi унинг 10 гигабайтлик, балки ҳатто 12 гигабайтлик «оперативка»га эга вариантларини ҳам тақдим этиши кутилмоқда.\nЎйин имкониятларидан ташқари, Black Shark Skywalker яна бешинчи авлод уяли алоқа тармоғини ҳам қўллаб-қувватлашини айтишмоқда. Манбаларга кўра, уни март ёки апрелдаёқ намойиш этишлари мумкин.\nАйни дамда 6/64 гигабайтлик, қора корпусли ва глобал прошивкали оригинал Black Shark смартфонини Terashop.uz интернет-дўконимиздан 3 849 000 сўм эвазига сотиб олиш имкони бор.


Нима учун кўпинча будильник қўнғироғидан аввал уйғонамиз?\nCана : 17-08-2018 / Саломатлик / кўрилди: 305\nОрамизда ким эрта тонгда уйғониб, уйғотгичга балки ухлаш учун яна бироз вақт бордир, деган умид билан назар солган? Бироқ аксига олиб, бир неча дақиқалардан кейин туриш керак бўлади. Бундан чиқди, организмимиз уйғотгич каби ишлар экан-да!\nБиз барча жараёнлар мия ёрдамида бошқариладиган мураккаб биологик тизим эгасимиз. Унинг бир соҳаси – гипоталамусда супрахиазмотик ядро бўлиб, бизнинг биологик соатларимиз – циркад суръатини назорат қилади.\nЦиркад суръати сайёрамиздаги барча тирик организмларда мавжуд. Улар турли биологик жараёнлар, масалан гормонлар ишлаб чиқариш фаоллигини назорат қилади. Кўпинча циркад суръати кун ва туннинг алмашинувига боғлиқ. Бироқ организмимиз уйқудан уйғонадиган ва ухлайдиган биологик вақт онларини эслаб қолиб, кундалик вазифаларга мослаша олади.\n"Ухлаш-уйғониш” циклининг алмашинувида PER1 оқсили катта роль ўйнайди. Организмда унинг даражаси пасайса, юрак уриши секинлашади, қон босими ва ҳарорат тушади. Уйқу вақтида айнан шу ҳол юз беради. Уйғонгач, даража кўтарилади, организм биологик жараёнларига "туртки беради” ва ўзимизни тетик ҳис этамиз.\nУйғотгич овозидан кутилмаганда уйғониш – организм учун доим зўриқиш ҳисобланади. Уни бироз камайтириш мақсадида, организм PER1 оқсилини ишлаб чиқариш циркад суръатини уйғотгич жиринглаш вақтига мослаштиради. Шу йўл орқали танамиз эрта уйғониш билан боғлиқ зўриқишни у қадар кучли бўлмаслигига эришади: уйқу вақтидаёқ юрак уриши, қон босими аста-секин ошиб боради, гормонал фон ҳам ортади. Вақт ўтиши билан мия уйғониш вақтига шу қадар мослашадики, уйғотгич қўнғироғидан бир неча дақиқа олдин кўзимизни очамиз. Ўзингизга қулоқ солиб кўринг: бу вақтда биз ўзимизни уйғотгич ёрдамида тургандан анча тетик ҳис қиламиз.


08 апрел 2020, Тошкент вақти: 23:59\n“Ўзбекистон Республикасининг фуқаролиги тўғрисида”ги қонунга кўра,\nқуйидаги ҳолатларда Ўзбекистон фуқаролигидан маҳрум қилинади:\n1) Ўзбекистонлик чет давлат армиясида ҳарбий хизматга, хавфсизлик хизматига, шунингдек чет давлатда полицияга, адлия органларига ёки давлат ҳокимияти ва бошқарувининг бошқа органларига ишга кирган тақдирда;\n2) Ўзбекистонда доимий пропискадан чиқиб чет элда доимий яшовчи Ўзбекистон фуқароси беш йил давомида консуллик қайдидан ўтмаса, бу ҳолат уни фуқароликдан чиқариш учун асос бўлиши мумкин. Лекин узрли сабаби бор шахс фуқаролигини йўқотмайди. Консуллик бўлимининг раҳбари Ўзбекистон фуқароси ўз вақтида консуллик ҳисобидан ўтмаганлиги сабаблари узрли ёки узрли эмаслигини вазиятга қараб мустақил баҳолайди.\nБу тартиб Ўзбекистонда доимий пропискадан чиқмасдан, чет элда вақтинча юрган фуқароларга тегишли эмас.\n5 йиллик муддат тўғрисидаги қоида 16 ёшга етмаган шахсларга ҳам тааллуқли бўлмайди.\n3) Ўзбекистон фуқаролиги ёлғон маълумотлар ёки сохта ҳужжатларни тақдим этиш натижасида олинган бўлса;\n4) Агар шахс хорижий давлат фойдасини кўзлаб фаолият юритиш ёки тинчлик ва хавфсизликка қарши жиноятлар содир этиш орқали жамият ва давлат манфаатларига жиддий зарар етказган бўлса;\nФуқароликдан маҳрум қилиш тартиби қандай?\nЎзбекистон фуқаролигини йўқотиш факти "Ўзбекистон Республикасининг фуқаролиги тўғрисида”ги қонуннинг 31, 32-моддаларига мувофиқ шахс Ўзбекистон ичкарисида доимий қайддан ўтган жойдаги ички ишлар органлари томонидан, чет давлатда доимий истиқомат қилувчилар учун эса консуллик муассасалари томонидан қайд этилади.\nАгар шахс хорижда бўлса, Ўзбекистоннинг консуллик муассасалари фуқарога тегишли материалларни Ташқи ишлар вазирлигига юборади.\nТашқи ишлар вазирлиги Ўзбекистон Ички ишлар вазирлиги ҳамда Миллий хавфсизлик хизматидан шахс борасида хулоса олади ва материалларни Президент ҳузуридаги фуқаролик масалалари бўйича комиссияга тақдим этади. Комиссия президент қарор қабул қилиши учун таклиф киритади;\nЧет давлат фойдасига фаолият юритиш натижасида жамият ва давлат манфаатларига жиддий зарар етказилгани аниқланган ҳолатда ҳуқуқ-тартибот идоралари Ички ишлар вазирлигига тақдимнома юборади.\nУшбу вазирлик Ташқи ишлар вазирлиги ва МХХ билан ҳамкорликда Президент ҳузуридаги фуқаролик масалалари бўйича комиссияга материалларни тақдим этади. Комиссия президентга таклиф киритади.\nЎзбекистон Президенти фармони чиққан кундан бошлаб шахснинг фуқаролиги йўқотилган ҳисобланади.\nЛекин аввало тегишли идоралар шахснинг ўзига фуқароликни йўқотишига асос бўлувчи сабаблар борасида маълум қилиши лозим. Шундан кейингина уни фуқароликдан чиқариш жараёни бошланиши лозим.\nЎзбекистонда фуқароликдан маҳрум қилиш ҳам фуқароликка кириш ҳам, чиқиш ҳам Президент ваколатидадир.\nХориж давлатида доимий яшаш ҳуқуқини олиб¸ бу давлат фуқаролигини олиш истагида бўлган ўзбекистонликлар сони йилдан-йилга ошиб бормоқда.\nҚонунга кўра, Ўзбекистон фуқаролигидан чиқиш тўғрисидаги ариза 1 йил давомида кўриб чиқилади. Лекин аксар ҳолатларда фуқароликдан чиқиш учун ариза бериб, йиллар давомида кутаётганлар сони анчагина.\nСаволларингизни Skype орқали ОzodSkype ëки OzodlikOnline манзилларига йўллашингиз мумкин.


АҚШ иқтисодий ўсиш бўйича ўн йилликлар ичида биринчи марта Хитойни ортда қолдирди\nАҚШ иқтисодиёти ўн йилликлар ичида биринчи марта Хитойни ортда қолдирди\n21 May 10:37 Жаҳон\nАҚШ ИҚТИСОДИЁТ КОРОНАВИРУС ХИТОЙ\nЖорий йилда АҚШ иқтисодиётининг ўсиши 1976 йилдан бери биринчи марта Хитойнинг иқтисодий ўсишидан юқори бўлиши мумкин, деб ёзади Bloomberg.\nХитой иқтисодиётидаги пасайиш сабаби коронавируснинг янги эпидемияси деб аталади.\nНашрнинг қайд этишича, жорий йилда Хитой иқтисодиёти атиги 2 фоизга, АҚШ ялпи ички маҳсулоти эса 2,8 фоизга ўсади.\nҚайд этилишича, 1970-йиллар охиридаги ислоҳотлар ва очиқлик кампаниясидан сўнг Хитой юқори ўсиш суръатларини кўрсатди. 2% ўсиш Хитой учун 1976 йилдан бери энг заиф бўлади, бу пандемия ялпи ички маҳсулот ўсишини 2,2% га туширган 2020 йилга ҳам тўғри келмайди.\nЕвропа Иттифоқи Украинага қилинган киберҳужумни қоралади\nШу билан бирга, АҚШ президенти Жо Байденнинг маъқуллаш рейтинги май ойида унинг президентлиги давридаги энг паст даражага тушиб кетди, америкалик катталарнинг атиги 39 фоизи унинг ишини маъқуллаган.\nБайден ИГ раҳбарининг йуқ қилинишини эълон қилди\nМолдова Полшадан газ сотиб олади\nТафсилар.инфо бўлимидан сиз дунёда нима содир бўлаётганини ва бугунги кунда Ўзбекистонда юз берган янгиликларни билиб оласиз. Шунингдек, бугун Ўзбекистон ва Тошкент янгиликлари бўлган материалларни нашр этамиз. Кўп сонли нашрларга саҳнадаги видео ва фотосуратлар ёки Интернетдаги рангли тематик расмлар ҳамроҳлик қилади. Сиз шошилинч ва фавқулодда вазиятлар ҳақидаги янгиликларни бизнинг манбамиздан топишингиз мумкин. Сиз бу ерда Тошкент ва мамлакатнинг бошқа шаҳарлари, сўнгги соат, кун, ҳафтада юз берган янгиликларни топишингиз мумкин. Бизнинг янгиликлар порталида яратилган барча нашрлар сақланиб қолади. Бизнинг веб-сайтимизни ўқинг, шунда сиз доимо барча воқеалардан хабардор бўласиз. .


Намангандаги тартибсизликлар юзасидан ИИБ расмий баёнот...\n08.04.2021 17:08 0 5394\nКеча, 7 апрель куни Суперлиганинг 5-тури доирасида бўлиб ўтган «Навбаҳор» — «Пахтакор» учрашувидан (1:2) кейин тартибсизликлар юзага келганди. Наманган вилояти ички ишлар бошқармаси ҳолат юзасидан расмий баёнот берди.\nҚайд этилишича, ўйин якунлангач, эътироз билдираётган томошабинларга тушунтириш ва тарғибот ишлари олиб борилиб, уларни тарқатиш чоралари кўрилган.\n«Ҳакам, меҳмон ўйинчилар ва «Пахтакор» фан-клубининг 35 нафар аъзоси назорат остида Наманган шаҳридан кузатиб қўйилди.\nМазкур учрашув давомида жамоат тартиби тўлиқ сақланиб, фуқаролар орасида ҳеч қандай талафот ёки тан жароҳат олиш ҳолатларига йўл қўйилмади.\nТомошабинлар орасида фаол эътироз билдириб, бошқаларга таъсир ўтказмоқчи бўлган 2 нафар футбол ишқибози ажратиб олинди ва Давлатобод туман ИИБга олиб келиниб, шахсига аниқлик киритилди ҳамда тушунтириш ишлари олиб борилди.\nХизмат мобайнида жамоат тартибини сақлашга жалб қилинган ҳуқуқни муҳофаза қилувчи барча идоралар шахсий таркиби орасида ҳеч қандай тан жароҳат олиш ҳолатларига йўл қўйилмади», — дейилади баёнотда.\nфутбол Пахтакор ҳакам Наманган Тартибсизликлар\nҲодиса 12/06, 10:46\nНаманганда итни дарахтга осган болалар шахси аниқланди


Local Motors компанияси ҳайдовчисиз электр автобусларини намойиш қилди\n16:24 / 18.06.2016\nАҚШнинг Local Motors компанияси Olli деб номланган ихчам электр автобусини тақдим этди, у 12 кишига мўлжалланган.\nШуниси қизиқки, янги автобус ҳайдовчисиз ҳаракатланади.\nЖорий йилнинг охиригача шундай машиналардан бири Лас-Вегас йўлларига чиқарилади, яна иккитаси Флоридада ва тўрттаси Данияда синовдан ўтади.\nКичик автобус 40 от кучига эга 125 Нм электромотор билан таъмирланган. Унинг энг катта тезлиги - соатига 20 километр. Батареяларининг қуввати тахминан 50 километрни босиб ўтишга етади. Компания вакиллари бундай автомобилларнинг тез-тез қувват олишга эҳтиёжи борлигини тан олишмоқда, бироқ ҳаракатланиш захираси унча катта бўлмаган масофаларга етади, деб ҳисоблашмоқда. Масалан, университет бўлимлари орасида бемалол ҳаракатланса бўлади.\nЯнги мини-автобус Local Motors компанияси томонидан мустақил равишда ишлаб чиқарилди. У саволларга жавоб бера оладиган ва маълумотларни фарқлай олувчи сунъий интеллект тизимига эга IBM Watson суперкомпьютери ёрдамида ишлайди. Автобус йўловчилари компьютер билан мулоқот қилишлари мумкин, масалан, йўналишни белгилаш, Оlli'нинг иш принципи ёки дизайни тўғрисида савол бериш мумкин бўлади.\nМашина олдиндан дастурланган йўналиш бўйича автопилотда ҳаракатланиши мумкин.\nҲозирда ягона Olli Мэрилендда фаолият кўрсатмоқда, кутилмаган ҳодисаларнинг олдини олиш мақсадида бу ерда унинг бошқарувини бир киши назорат қилмоқда.


Эй иймон келтирганлар (47): Аллоҳ ва Расулининг чақириқларига қулоқ солиб, итоат этиш фарзлиги\nBy Камолиддин Иноятуллоҳ on 04/25/2020 МАҚОЛАЛАР Эй иймон келтирганлар\n“Эй иймон келтирганлар, Аллоҳ ва Расули сизларга ҳаёт бахш этадиган ҳаққа чорлаганда уни қабул қилиб, итоат этинг. Билингки, Аллоҳ инсон билан унинг қалби ўртасини тўсиб қўйишга қодир зот. Сизлар албатта Унинг ҳузурига йиғиб олиб келинасиз. Гуноҳ-маъсиятлар қилиб турган золим кишиларнинг ўзигагина етмайдиган, балки оммавий равишда келадиган балолардан эҳтиёт бўлинг. Шуни билингки, Аллоҳнинг азоби қаттиқдир” (Анфол, 24-25).\nҲурматли ўқувчи, Аллоҳ таоло мўмин бандаларига нидо қилар экан, уларнинг икки дунёда ҳам саодатга эришишларини хоҳлайди. Чунки мўминлар Унинг қуллари ва дўстларидир. Хожа қулининг ҳурматли бўлишини яхши кўрса, дўст дўстининг бахт-саодат топишини, обрў-эътиборли бўлишини суяди.\nБу нидода ҳам Аллоҳ таоло қуллари ва дўстлари бўлмиш мўмин бандаларига нидо қилиб: “Эй иймон келтирганлар, Аллоҳ ва Расули динга даъват қилар экан, уни қабул қилиб, итоат қилинг”, деди. Расулдан мурод пайғамбарлар хотами ва имоми Муҳаммад саллаллоҳу алайҳи ва салламдир. Қабул қилиб, итоат қилишдан мақсад қулоқ солиб, бажо келтириш, итоат этиб, амал қилишдир. Аллоҳ ва унинг расули Муҳаммад саллаллоҳу алайҳи ва саллам сизни динга чорласа, албатта қулоқ солинг ва даъватга ижобат қилинг. Яна ҳам кенгроқ айтадиган бўлсак: Аллоҳ ва Унинг пайғамбари У яхши кўрадиган ва рози бўладиган эътиқодга буюрса, шундай эътиқод қилинг. Яхши сўз айтишга буюрса – ҳолбуки, Аллоҳ фақат яхши, пок нарсаларга чақиради, – яхши сўз сўзланг. Солиҳ амал қилишга чорласа – ҳолбуки, Аллоҳ фақат солиҳ ишларга чорлайди, – солиҳ амал қилинг, ноқислик қилманг.\nРасулуллоҳ саллаллоҳу алайҳи ва саллам билан муомала ҳам худди шундай бўлиши лозим, яъни ақида, сўз ё амалда пайғамбаримиз даъват этган ишларга қулоқ солиб, тезлик билан бажаришга ўтиш шарт. Фақат кучи етмаган, қодир бўлмаган ожиз бўлса, бошқа гап, сабаби Аллоҳ бандаларидан тоқатларидан ташқари нарсани талаб қилмайди.\nШунингдек, Аллоҳ таоло қайтарган бузуқ ақида, ножўя сўз ва ёмон ишларни тарк қилинг. Аллоҳнинг чақириғини қабул қилинг, нимадан қайтарса дарҳол қайтинг. Расулуллоҳ саллаллоҳу алайҳи ва салламга нисбатан ҳам худди шундай: “Пайғамбар жорий қилган ҳукмни олинглар, сизларни нимадан қайтарса, ундан тийилинглар” (Ҳашр, 7).\nАллоҳ ва Расулининг буйруғи ва уни қабул қилиб, итоат этиш бекорга жорий қилинмаган, бунинг боиси бор. Унда ҳам мўминларнинг фойдаси кўзланган. Буларнинг бари улар одоб-ахлоқда баркамол бўлиб, ҳаётларида бахт-саодат, иззат-икром, покдомонлик, хотиржамлик ва кўп яхшиликларга эришишлари учун қилинган. Аллоҳ таолонинг: “сизларга ҳаёт бахш этадиган ҳаққа чорлаган пайтда” сўзининг маъноси шудир. Зеро Аллоҳ ва Пайғамбар тақводор мўминларни икки дунёда ҳам уларга яхши бўладиган, саодатли, покиза ҳаётга йўллайдиган ишларга чорлайдилар.\nАллоҳнинг: “Шуни билингки, Аллоҳ инсон билан унинг қалби ўртасини тўсиб қўйишга қодир зотдир” деган сўзлари мўминлар учун муҳим, жиддий бир хабар ва огоҳликка ундовдир.\nАгар мўмин кишига яхши ишлар, солиҳ амаллар қилиш учун фурсат берилса, ўтиб кетмасидан олдин тезликда фурсатдан фойдаланиб қолиши керак. Бўлиб ҳам бу фурсат, имконият Аллоҳ ва Расули тарафидан берилган бўлса, буни қадрлаш керак. Нимани қилишга ёки нимадан тийилишга чорлаган бўлсалар, дарҳол бажариши лозим. Йўқса, Аллоҳ ҳар қандай инсон ва унинг хоҳлаб турган нарсаси орасини ёки инсон билан қалби ўртасини тўсиб қўйишга қодир. Аллоҳ қалбни ўзгартириб қўйишга, уни хоҳлаган тарафга: яхши ҳолатдан ёмон ҳолатга ёки ёмон ҳолатдан яхши ҳолатга буриб қўйишга қодир. Бу ҳақиқатнинг тасдиғи сифатида Расулуллоҳ саллаллоҳу алайҳи ва саллам энг кўп ўқиб юрган дуоларига қулоқ солайлик: “Эй қалбларни ўзгартирувчи Зот, қалбимни динингда собит қилгин”. Яна дуо қилиб айтардилар: “Эй қалбларни хоҳлаган тарафга буриб қўювчи Зот, қалбимизни Ўзингга тоат-ибодат тарафга бургин”.\nУшбу нидодаги биринчи оятга якун ясаган: “Сизлар албатта Унинг ҳузурига йиғиб олиб келинасиз” деган сўзлар билан Аллоҳ таоло мўмин бандаларига бир ҳақиқатни билдириб қўйди. Буни доим ёдда тутиш, асло унутмаслик керак. Ҳақиқат шуки, бандалар қиёмат куни Аллоҳнинг ҳузурига тўпланадилар. Аллоҳ уларга қилган ишларига кўра жазо ё мукофот беради. Ҳаётини тоат-ибодат билан ўтказганлар мукофотини олади. Исён ва маъсият билан умр кечирганлар жазосини тортади. Шунинг учун Аллоҳ ва Расули ҳаётбахш ҳаққа чорлаган пайтда уни қабул қилишга тараддудланиш ярамайди. Раббингиз дўстингиз-ку ахир, ҳеч замон сизни ёмон нарсага чорлайдими? Йўқ, албатта. Шунингдек, пайғамбаримиз Муҳаммад саллаллоҳу алайҳи ва саллам сизни бахтсиз ҳаёт сари етаклайдиларми? Йўқ, албатта. Сиз учун ҳаётбахш бўлган, сизни саодатга элтувчи нарсаларгагина чақирадилар. Ўйлаб кўрсангиз бўлмайдими?\nНидодаги иккинчи оят: “Гуноҳ-маъсиятлар қилиб турган золим кишиларнинг ўзигагина етмайдиган, балки оммавий равишда келадиган балолардан эҳтиёт бўлинг. Шуни билингки, Аллоҳнинг азоби қаттиқдир”.\nБу оят мўминлар учун жиддий огоҳлантириш бўлиб, қачон ва қаерда бўлишларидан қатъи назар Аллоҳ ва Расулининг нидосини қабул этмасалар, даъватга қулоқ солмай тоат-ибодатни ташласалар, буйруқларни бажармасалар, қайтариқлардан тийилмасалар, бу ҳол ёмонлик ва фасоднинг урчишига олиб келади ва натижада ҳаммалари азобга лойиқ бўлиб қоладилар.\nБу илоҳий нидода бажаришга буюрилган амр ва наҳий амри маъруф ва наҳий мункардир. Чунки одатда бало жамиятдаги ҳаммага, яхши-ю ёмонга баб-баробар келмайди. Қачон оммавий бало келади? Қачон жамият ичида амри маъруф ва наҳий мункар эътиборсиз ташлаб қўйилса, шундагина оммавий тарзда бало келади. Абдуллоҳ ибн Аббос разияллоҳу анҳумо бу оят ҳақида айтган сўз ҳам буни тасдиқлайди: “Аллоҳ таоло мўминларни ўз ораларида мункар ишларга имкон бермасликка амр этди. Акс ҳолда, азоб уларга оммавий равишда келади”. “Саҳиҳ Муслим”да келган ҳадис ҳам бу ҳақиқатни тасдиқ этиб, таъкидлайди: Мўминлар онаси Зайнаб бинти Жаҳш разияллоҳу анҳо Расулуллоҳ саллаллоҳу алайҳи ва салламдан: “Эй Расулуллоҳ, ичимизда солиҳ кишилар бўлиб туриб ҳам ҳалок бўлиб кетамизми?” деб сўраганида Набий саллаллоҳу алайҳи ва саллам: “Ҳа, қачон ёмонлик (гуноҳ-маъсият) кўпайиб кетса, шундай бўлади”, деб жавоб берганлар. Имом Аҳмад “Муснад”да келтирган ҳадисда эса мўминлар онаси Умму Салама разияллоҳу анҳо айтади: “Расулуллоҳ саллаллоҳу алайҳи ва салламнинг бундай деганларини эшитдим: “Умматим орасида гуноҳ-маъсиятлар ошкор бўлиб кетса, Аллоҳ таоло уларга оммавий равишда азоб юборади”. Умму Салама разияллоҳу анҳо деди: “Эй Расулуллоҳ, ичларида солиҳ кишилар бўлмайдими?”. Расулуллоҳ: “Бўлади”, дедилар. “Улар нима қилади?” деди. Расулуллоҳ саллаллоҳу алайҳи ва саллам: “Одамларга етган бало уларга ҳам етади, сўнгида улар Аллоҳнинг мағфирати ва розилигига эришадилар”, дедилар.\nМодомики, амри маъруф ва наҳий мункар ташлаб қўйилса, бало-мусибатлар келмай қолмайди, умматга азоб етмай қолмайди. Бунга мисоллар етарли даражада кўп. Андалус ва унинг аҳли қаерда? Мусулмон ҳинд мамлакатлари ва подшоҳлари қаерда? Шарқий Оврўпа мусулмонлари-чи? Барчаларининг диёрлари ботил нарсалар мамлакатига айланиб қолди. Бунинг сабаби ёмонлик ва фасоднинг ёйилиб кетгани ва ўз ҳолига ташлаб қўйилганидир. Ёмонлик оммалашгач, азоб ҳам оммавий келган.\nҲурматли ўқувчи, қуйида бир неча ишларни эслатиб ўтамиз, буларни яхши билиб олинг:\nХоҳ буйруқ, хоҳ қайтариқ бўлсин, Аллоҳ ва Расулининг амрини қабул қилиб, итоат этиш фарз.\nЯхшиликлар эшиги очилган, берилган фурсат ва имкониятни ғанимат билиб, фойдаланиб қолинг, сусткашлик қилманг.\nЯхши ишлар ташлаб қўйилса амри маъруф, гуноҳларга қўл урилса наҳий мункар қилиш фарз бўлади. Шундай қилинмас экан, ёмонлик оммалашиб кетади ва уммат ҳалок бўлади.\nБуни доим ёдда тутайлик, қўлимиздан келганича амри маъруф ва наҳий мункар қилайлик.\nAvvalgi maqolaЗайнаб бинти Жаҳш разияллоҳу анҳо\nKeyingi maqola Қуръони карим сураси | 52-дарс | Жин сураси, 11-28 оятлар | Шайх Содиқ Самарқандий


Ироқ Бош вазири ИШИДдан тозаланган Мосулга келди - BBC News O'zbek\nИроқ Бош вазири ИШИДдан тозаланган Мосулга келди\nИроқ Бош вазири ал-Адабий Мосулда ҳарбийлар билан кўришган\nИроқ Бош вазири Ҳайдар ал-Абадий Ироқ махсус кучларини ИШИД устидан ғалабаси билан қутлаш учун Мосулга келди. Бош вазир маъмурияти чиқарган баёнотда, Абадий шаҳарнинг озод қилингани ва ғалабани эълон қилиш учун Мосулга борган.\nАҚШ ҳаво зарбаларига таянган Ироқ кучлари Мосулни ИШИДдан қайтариб олиш учун ўтган йилнинг 17 октябридан бери жанг олиб боради.\nИШИД аксар аҳолиси суннийлардан ташкил топган Мосул шаҳрини 2014 йилнинг июн ойида қўлга киритганди. Шундан сўнг Ироқ ва Сурия ерларида "халифат" барпо қилинганини эълон қилганди.\nМосул ИШИДдан деярли озод этилди\nМосул ғарби учун жанглар бошланди\nИШИДчи ўсмирнинг сирли ҳаётига назар\nШаҳарни озод қилиш жангларида Пешмерга курд жангчилари, сунний араб қабилалари ва шиа жангарилари иштирок этган.\nИроқ Бош вазири шаҳарнинг ИШИДдан батамом халос қилингани билан ҳарбийлар ва Ироқ халқини табриклаш учун якшанба куни Мосулга келди, дейилади баёнотда. Расмий нутқ сал кейинроқ эълон қилиниши кутилмоқда.\nИроқ ҳарбийлари эски шаҳар қисмидаги бўлгада омонсиз жанг қилаётган ИШИДчилар билан кураш олиб бораётган эди.\nЯкшанба куни куни ҳам шаҳарнинг ушбу қисмида портлаш овозлари эшитилиб турган ва осмонга кўтарилган қуюқ тутунни кўриш мумкин эди.\nДавлат матбуотида айтилишича, Ироқ кучлари ҳужумидан ўзларини Дажла дарёсига ташлаб қочмоқчи бўлган 30 ИШИДчи ўлдирилган.\nImage caption Минглаб аҳоли Эски шаҳарда қамалда қолганди, бироқ улар шу кунларда озод қилинди\nҲукумат январ ойида Мосулнинг шарқий қисмини буткул озод қилингани ҳақида хабар берганди. Бироқ шаҳарнинг ғарбий қисми ўзининг тор ва эгри-бугри кўчалари билан аскарларга етарлича қаршилик кўрсатди.\n2014 йилдан бери шаҳардаги 900 минг атрофидаги аҳоли бошқа жойга кўчирилган.\nИШИД гуруҳи минтақада можаро бошланган бери босиб олган энг катта ҳудудини йўқотди.\nБироқ Мосулнинг озод қилиниши ИШИДнинг мамлакатда куни битганини англатмайди. Бошқа жойларда ҳамон гуруҳ назоратида қолаётган ҳудудлар бор. Улар ҳукумат назорати остидаги жойларга бомба ҳужумини ўтказиш қурбига эга.\nФранция Президенти Эммануэль Макрон якшанба куни Мосулнинг озод қилиниши билан қутлаган илк давлат раҳбари бўлди. У ҳарбийларни, жумладан коалиция таркибидаги француз аскарларини ҳам мақтаган.


Гаджетларни қувватлантиришни ўрганамиз! - Darakchi\nГаджетларни қувватлантиришни ўрганамиз!\nHI-TECH 23.10.2017, 14:01\nҚурилмани мунтазам равишда қувватлантириб туринг.\nҚурилмани ўз вақтида қувватлантиргичдан узинг\nГаджетингиз аккумулятор қуввати 50-80 фоиз бўлса, ундан бемалол фойдаланишда давом этишингиз мумкин. Гаджет сизга узоқ муддат хизмат қилади. Агарда аккумулятор 100 фоиз қувватланган бўлса, уни ўз вақтида электр токидан узинг. Бу амал батареянинг узоқ муддат бузилмаслигига кафолат беради. Кўпчилик телефони ёки ноутбукини кечаси қувватлантиришга қўйиб қўяди. Бу нотўғри.\nБир ойда 3 марта қурилма қувватини тўлалигича ишлатинг ва 100 фоизга тўлдиринг\nУзоқ муддат телефондаги тўлиқ қувват сақланиб туриши ҳам литий-ионли аккумуляторлар учун зарарлидир. Ҳар доим 0% гача тушиб кетадиган қувват ҳам худди шундай зарар келтиради. Қувватлантириш жараёнининг бетартиблиги (розеткадан қувватлантириш, USB воситасида қувватлантириш) сабаб, мутахасcислар бир ойда 3 марта қурилма қувватини тўлиқ ишлатиб, уни 100% қувватлантиришни тавсия қилади.\nОригинал қувватлантирувчи мосламадан фойдаланинг\nҚувватлантирувчи мослама бевосита мобиль телефоннинг ичида жойлашганини, ташқи қувватлантирувчи ускуна эса маиший электр тармоқдаги токни унга тўғрилаб туришини кўпчилик билмаса керак. Яъни қувватлантирувчи ускуна тўғридан-тўғри батареяга таъсир ўтказмайди.\nАйрим гаджетлар, масалан, фотокамералар ички қувватлантирувчи ускунага эга бўлмайди. Шунинг учун ҳам уларнинг литий-ионли аккумуляторлари ташқи қувватлантирувчи мосламага ўрнатилган бўлади. Мана шундай ҳолларда қалбаки қувватлантирувчи мосламадан фойдаланиш гаджет батареяси иш фаолиятига салбий таъсир кўрсатиши мумкин.\nБатарея қизиб кетишига йўл қўйманг\nЛитий-ионли батареяларнинг энг ашаддий душмани юқори ҳарорат ҳисобланади. Қизиб кетишни улар асло кўтара олмайди. Шунинг учун ҳам мобиль ускуналарга қуёш нурлари тўғридан-тўғри тушишига йўл қўйманг. Шунингдек, телефонингизни иситиш тизимидан ҳам узоқроққа қўйинг. Литий-ионли аккумуляторларни ишлатиш мумкин бўлган максимал ҳаво ҳарорати-40 °C даражадан +50 даражагача.


Ўзбекистон очиляптими? ОАВ бўйича ЕҲҲТ Марказий Осиё конференцияси Тошкентда бўлиб ўтади - Фарғона.Ру ахборот агентлиги\n09:25 msk, 21 Сентябрь 2020\nЎзбекистон очиляптими? ОАВ бўйича ЕҲҲТ Марказий Осиё конференцияси Тошкентда бўлиб ўтади\n14.07.2017 17:48 msk\nҲозиргина маълум бўлишича, Европада Хавфсизлик ва ҳамкорлик ташкилотининг (ЕХҲТ) ОАВ эркинлиги масалалари бўйича вакили офиси томонидан ташкил этилган “Марказий Осиёда очиқ журналистика” длея аталувчи XIX регионал Марказий Осиё конференцияси 2017 йилнинг 18-19 октябрь кунлари Тошкентда бўлиб ўтади.\n“Икки кунлик конференция давомида 80 нафар иштирокчи, шу жумладан, журналистлар, ҳукуматлар, фуқаролик жамияти ташкилотлари вакиллари ва илмий доиралар вакиллари халқаро экспертлар билан Маркзий Осиёда ОАВ эркинлигининг жорий муаммоларини муҳокама қилиб оладилар. Мисол учун, анжуманда ОАВ тарқатиш тенденциялари масалалари, рақамли муҳит ҳамда адоватни авж олдириш шароитида ОАВ эркинлигини ҳимоя қилиш билан боғлиқ муммолар кўтарилади. Форумда Қозоғистон, Қирғизистон, Тожикистон, Туркманистон, Ўзбекистон ва Мўғулистон вакиллари иштирок этиши кутилмоқда”, - дейилади ЕХҲТ расмий пресс-релизида.\nЕвропада Хавфсизлик ва ҳамкорлик ташкилотининг Оммавий ахборот воситалари эркинлиги бўйича Биринчи Марказий Осиё конференцияси 1999 йилда Бишкекда бўлиб ўтганди. Мазкур форум журналистлар ва ноширлар, экспертлар ҳамда ҳокимият органлари, илмий доиралар вакиллари бирга тўпланиб ўз мамлакатларидаги сўз эркинлиги билан боғлиқ аҳволни очиқ-ойдин муҳокама қилиш имкониятини берувчи ягона минтақавий ташаббус саналади. Конференция ҳар йили ўтади, унинг ўтказиладиган жойи одатда ротация негизида белгиланади, бунақа конференциялар собиқ СССРнинг барча Ўрта Осиё республикалари пойтахтида ва Мўғулистонда ўтказилган, сўнгги бор XVIII конференция Австриянинг пойтахти Венада ўтган.\nЎн беш йиллик танаффус\nЕХҲТнинг Тошкентдаги сўнги медиа-конференцияси 2002 йилда ўтган (мавзу – “ОАВ ва коррупция”, унинг материалларини бу ерда fergananews.com/arcive/2017/tashkentconf.pdf, таҳлилчи Алишер Тақсановнинг шарҳини эса бу ерда fergananews.com/articles/919 ўқишингиз мумкин). Ўн йеш йил олдин конференцияни ЕХҲТнинг ўша пайтдаги вакили, таниқли немис ҳуқуқ ҳимоячиси Фраймут Дуве очган эди. Бироқ ташкилотнинг ОАВ бўйича кейинги вакиллари Миклош Хорости билан Дунья Миятовичга бу каби конференцияларни Тошкентда уюштириш насиб қилмади. “Фарғона” маълумотига кўра, шу йилнинг августида ЕХҲТ медиа-офисига янги раҳбар этиб франциялик социалист сиёсатчиси Арлем Дезир тайинланади ва айнан шу одам мазкур шов-шувли тадбирни ўтказади.\nЕХҲТ медиа-конференцияларини Марказий Осиё мамлакатларида ўтказиш доим муаммоли бўлиб келган. Мисол учун, 2016 йилда минтақанинг барча постсовет мамлакатларининг ташқи ишлар вазирликлари ўз юртларида меҳмонларни қабул қилишдан бош тортганлари учун бу йиғилиш Австрия пойтахтида бўлиб ўтди.\nБишкек ва Душанбеда ЕХҲТ мақомининг пасайтирилиши муносабати билан Европа билан ҳамкорлик ниҳосига етиб келди, дея хулосаге келиш мумкин эди, аммо 2016 йилнинг декабрида расмий Тошкент кутилмаганда европалик шерикларга сўз эркинлиги ҳақида мунозара қилиш учун ўз майдончасини тақдим этишга тайёрлигини билдирди.\nВоқеанинг моҳияти нимада?\nКонференциянинг Тошкентда ўтказилиши кўплаб саволларнинг туғилишига олиб келди. Ўзбекистон расмийлари чиндан ҳам очиқроқ бўлмоқдами ёки бу янги президент ва унинг жамоасининг “реформатив” характерини намойишга интилишми? Давлат цензураси амал қилаётган ҳамда мустақил веб-сайтларга ҳамон тўсиқ қўйиб келинаётган, бир неча мустақил журналистлар ҳамон турмада қолаётган мамлакатда ОАВ эркинлиги бўйича конференциянинг ўтказилиши мумкинми? Агар мумкин бўлса, унда иштирокчилар ўртасидаги мулоқот нечоғлиқ норасмий ва давлат “буюртмачилигидан” мосуво бўлади?\nЎзбекистоннинг янги президенти Шавкат Мирзиёев минтақавий ва халқаро ташкилотлар ва институтлар билан ўтмишдоши Ислом Каримов даврида йўқотилган яхши муносабатларни тиклашга интилаётгани очиқ ва равшан. Бугунги кунда у халқ қабулхоналарини ташкил этиб ҳам миллий майдонда, ҳам халқаро майдонда бир хилда фаол ишламоқда. Сўнгги бир неча ой ичида мамлакатга ўнлаб дипломатлар, халқаро молия институтлари вакиллари келиб кетдилар. Шу кунларда эса мамлакатга Европа Комиссиясининг халқаро ривожланиш ва ҳамкорлик бўйича бош директори бошлиқ Европа Иттифоқи делегацияси ташриф буюрмоқда.\nУшбу ҳодисаларнинг ҳаммаси ҳам адолатга интизор бўлиб қолган аҳолини, ҳам Шавкат Мирзиёев сиймосида сал бўлмаса реакцион кучларга қарши кураш олиб бораётган инқилобчини кўраётган ташқи кузатувчиларни руҳлантирмоқда. Гарчи минтақа бўйича мутахассисларга Мирзиёевнинг Ислом Каримов даврида ўзи кўп йиллардан бери ўтирган шохни кесиб ташлаётганини тасаввур қилиш қийин бўлсада, уларнинг кўксини ўзгаришлар илинжидаги романтик умидлар тўлдириб ташлаган.\nДеярли бутун “веб-Ўзбекистон” бугунги кунда ижтимоий тармоқлар ва мессенжерларда ҳаёт кечирмоқда. Илгари мавжуд бўлган цензурани замонавий технология прогресси шароитида қўлланиши иложсиз бўлиб қоляпти. Сўнгги ойларда фаолиятини асосан онлайн олиб бораётган мамлакатнинг расмий масс-медиа воситалари ўзларини анча эмин-эркин тутишмоқда. “Янгилик” маҳсулотлари миқдорининг жадал суратларда ўсиб бораётгани кузатилмоқда ва шу билан бирга, мамлакатдаги иқтисодий ва сиёсий жараёнларига оид жиддий таҳлилларга ҳозирча қўл етиб бормаяпти.\nНавбатдаги халқаро анжуман Ўзбекистоннинг янги ҳукумати эришган ютуқлари рўйхатига киритилиши очиқ-равшан. Бироқ анжуман давомида бир-бирлари билан онда-сонда учрашиб юрган марказий осиёлик журналистларнинг ўзаро мулоқотига ҳеч қандай тўсиқ бўлмайдими? ЕХҲТ таклиф этган анжуман иштирокчиларининг рўйхатини Ўзбекистон ташқи ишлар вазирлиги рад қилмасмикан? Авваллари содир бўлганидек, чет эллик журналистлар ва олимларнинг мамлакатга киришига тақиқ қўйиб, ушбу муҳим халқаро анжуманнинг мусаффо осмонини тундлаштириб қўйишмасмикан?\nУндан кейин эса, Мирзиёев бош вазирлик пайтида, 2006 йилда Тошкентда ёпилган ЕХҲТ Марказини қайта очиб, мазкур ташкилотга аввалги ваколатларини қайтариб берармикан? Журналистлар учун конференция яхши, бироқ бунақа анжуман икки-уч кун давом этиб, ортидан аҳвол илгариги ҳолатга тушиб қолмайдими? Ўзбекистон расмийлари ташкилотнинг мамлакатдаги мақомини чиндан ўзгартиришга ботинармикан?\nУмуман олганда, ушбу саволларга берилажак жавоблар кўп нарсаларни белгилаб беради. Тошкентдаги ЕХҲТ конференцияси мамлакат расмийларининг имижини оқлаб қўядиган бутафориясифат воқеа бўлиб қолиши ҳам мумкин. Лекин, қотиб қолган ва авторитар мамлакатдан замонавий намунадаги демократияга айланаётган янги Ўзбекистоннинг ривожланишида бурилиш нуқтасига айланиши ҳам мумкин.\nАлбатта биз иккинчисига умид қиламиз.


Хива Ипакчилик Устахоналари: Маёлика плиталари\nБош саҳифа > Дизайнлар > Маёлика плиталари\nБиз энг биринчи маёлика гиламимизни Саид Аллауддин қабридан руҳланган ҳолда тайёрлаганмиз. Ушбу қабрдаги дизайн Хивадаги энг қадимий ва энг илоҳий қабрлардан биридир. Темурийлар қайма (гилам чети) дизайнларига жуда ўҳшаш бўлгани учун биз уни гиламга айлантирганмиз, натижа жуда ажойиб чиқди.\nБиз плита дизайнларини Хоннинг саройларидаги салқинлантирувчи айвонларидан, мадрасаларга кираверишдан Хоннинг харамидаги бой безак берилган деворларидан олганмиз. Қизиғи шундаки, харам деворларига қопланган плиталар осиб қўйилган гиламларни эслатадиган тарзда дизайнлаштирилган бўлиб, ҳудди гиламлардагидек аксарият плита дизайнларида ички дизайн ва қалин безак берилган четлари (чегаралари) мавжуд.\nМозаикалардан фарқли ўлароқ, Хивадаги маёлика плиталари деворларга михланган. Катта миқдордаги айвонларни қоплаш учун кўплаб плиталар керак бўлганлиги сабабли, плиталар турли ўчоқларда тайёрланган. Яхшироқ эътибор берилса, плиталарни осонликча йиғиш учун уларнинг ҳар бири араб рақамлари билан рақамлаб чиқилган. Бу дизайнлар "ислими" ёки арабча дизайнлар сифатида ном қозонган ва улар айланма чизиқлар ва белгилар, ғунчалар, барглар ва гуллардан ташкил топган. Бу дизайнлардан мақсад, кўзга дам бериш ва ақл-идрокни мустаҳкамлаш бўлган. Бизнинг кўплаб дизайнларимиз айвонлардаги плиталардан олинган ва улардан ҳавони совитиш мақсадида фойдаланилган. Айвон уч томони девор билан ўралган ва баланд шипли иншоот бўлиб, шимолдан эсаётган шабодани тутиш ва унинг айланиб туришини таъминлаш учун бир томони шимолга қараган бўлади. Бир ёки иккита устун очиқ томонга чиқиб туради ва анаънавий Хивадаги уйларнинг барчаси ҳудди шундай, оила ёз ойларида бундай безалмаган айвонларда яшайди.\n"Маёлика" ибораси оқ, тўқ кўк ва бирюза ранглари бирикмасини ўзида мужассам этган чинни буюмлар ва плиталар дастлаб ишлаб чиқарилган Маёрка ороли номидан олинган. Ушбу салқинлантирувчи ранг бирикмалари Шимолий Африканинг жазирама ёз ойларида жуда машҳур бўлган ва бир оз вақт ўтиб бирикмалар Шарққа, Ислом дунёси орқали Форс шахрига ва кейинчалик Хивага тарқалган.


Самвел Бабаян: “Мухлислар олдида шаънимизни тиклашимиз керак эди”\nДобавлено: 20.01.2016, 15:14\nЎзбекистон олимпия терма жамоасининг Осий Чемпионати гуруҳ босқичи 3-тур ўйинлари дорасидаги Яманга қарши кечган учрашувидан сўнг бош мураббий Самвел Бабаян матбуот анжуманида иштирок этди ва ўйинлар ҳақидаги фикрларини билдириб ўтди. Бу ҳақда Uff.uz ёзади.\n“Ушбу мусобақага тайёргарлик жараёнида йўлга қўйишга уринган ўйин услубини юқори даражада намойиш этиб беришимиз лозим эди. Мухлислар олдида ҳам ўз шаънимизни тиклашимиз талаб қилинарди. Аввалги ўйинлардаги натижалар ўйинга мос бўлмагани, тасодиф ва ассосиз бўлгани исботлашимиз керак эди. Ушбу таркибдаги футболчилар тез орада миллий терма жамоа сафига қўшилади. Айримлари аллақачон бош жамоада дебют қилиб улгурган бўлса, яна баъзилари асосий таркиб футболчилари саналади. Нима бўлганда ҳам, ушбу таркибда иқтидорли футболчилар кўп ва улар яқин келажакда Ўзбекистон миллий терма жамоаси шарафини муносиб ҳимоя қилади, деб ҳисоблайман”, — дейди Бабаян.\nЭслатиб ўтамиз, Ўзбекистон олимпия терма жамоаси U23 Осиё чемпионати гуруҳ босқичининг сўнгги учрашвида Яман устидан 3:1 ҳисобида ғалаба қозонди.


Тошкентга иккинчи Boeing 787-8 Dreamliner самолёти келтирилди » Ўзбекистон янгиликлари – Zamin.uz\n05 ноябрь 2016, 17:16\n“Ўзбекистон ҳаво йўллари” Миллий авиакомпанияси 5 ноябрь куни иккинчи Boeing 787-8 Dreamliner самолётини қабул қилди.\nСамолёт Сиэтлдан Тошкентгача 12 соатлик тўхтовсиз парвозни амалга оширган. Самолёт ўз бортига 246 йўловчини сиғдира олади. Boeing 787-8 Dreamliner самолёти Ўзбекистондан АҚШ ва Канада, Узоқ шарқ, Осиё, Африка ва Австралия аэропортларига парвозни амалга ошириши мумкин.\n“Ўзбекистон ҳаво йўллари” Миллий авиакомпанияси ўзининг биринчи Boeing 787-8 Dreamliner самолётини жорий йил 31 август куни қабул қилган эди. Шу вақтгача самолёт мамлакатимизнинг бир неча шаҳарлари, хусусан, Бухоро, Урганч, Навоий ва Нукусда бўлиб, халқаро йўналишларда парвоз қилишга ҳам улгурди. Самолёт Деҳли, Дубай, Тел-Авив, Олма-ота аэропортларига парвоз қилган.\nБу турдаги самолётдан фойдаланиш учун мамлакатимизда икки нафар инструктор ва 18 нафар учувчидан иборат махсус гуруҳ тузилган.\nBoeing 787-8 Dreamliner самолётининг ёқилғи самарадордиги аввалги Boeing-767 билан таққосланганда 10 фоизга устунлик қилади. Тезлик жиҳатдан ҳам муайян тафовут мавжуд. Масалан, Тошкентдан Москвагача парвоз вақти 10 дақиқага, Лондон ва Парижга эса 20-30 дақиқага қисқарган.\nТеглар: Тел учувчидан қисқарган иккинчи самолётдан соатлик\nЯнгиликлар » Ўзбекистон » Тошкентга иккинчи Boeing 787-8 Dreamliner самолёти келтирилди


АҚШ Хьюстондаги Хитой консуллигини ёпмоқда\n22 октябр 2020, Тошкент вақти: 20:13\nХитой ва АҚШ вакилларининг савдо алоқалари бўйича музокара жойидаги икки мамлакат байроқлари, Пекин, 2019 йил 14 феврали.\nҚўшма Штатлар Хитой расмийларига ХХРнинг Хьюстондаги (Техас штати) консуллигини ёпиш талабини етказди. Давлат департаменти вакили Морган Ортагус бу “АҚШ интеллектуал мулки ва хусусий маълумотни ҳимоя қилиш” мақсадида амалга оширилганини билдирди. У дипломатлар ўзлари ишлаётган мамлакатлар ички ишларига аралашиш ҳуқуқига эга эмаслигини ҳам эслатди.\nХитой расмийлари АҚШ расмийларининг бу қадами асоссизлигини таъкидлаб ва бу ҳолат икки томонлама алоқаларда тарангликнинг янада кучайишига олиб келиши ҳақида огоҳлантириб, Вашингтон қарорини қоралади. Хитой Ташқи ишлар вазирлиги жавоб чоралари билан таҳдид қилди. Хитой расмийлари АҚШ консулликларидан бирини ёпиши мумкин. Пекиндаги элчихонадан ташқари ХХРда Қўшма Штатларнинг яна бешта консуллиги фаолият кўрсатади.\nХитойлик дипломатларга Хьюстондаги бинони тарк этиш учун жума куни тушгача вақт берилган. Маълумотларга кўра, чоршанба куни консуллик ҳудудида ёнғин рўй берган, бироқ у ёққа ўт ўчирувчилар қўйилмаган. Айрим хабарларга мувофиқ, консуллик ходимлари қоғозларни ёққанлар, бироқ бу маълумот расман тасдиқланган эмас.\nАҚШ Хитойни саноат жосуслиги ва интеллектуал мулкни ўғирлашда бир неча бор айблаган. Икки мамлакат ўртасидаги муносабат АҚШ вакиллари Хитойни коронавирусга оид маълумотни яширганликда ҳамда Ҳонконг ва Шинжонда инсон ҳуқуқларини бузаётганликда айблагани ортидан янада таранглашиб кетган. Хьюстондаги консулликни ёпиш қарори конкрет нима билан боғлиқлиги ҳозирча маълум эмас.


«Tashkent Сity» ХИМ тўлиқ ишга туширилишига 4 йил кетади\nТошкент, Ўзбекистон (UzDaily.uz) -- «Tashkent Сity» халқаро ишбилармонлик маркази обьектларини лойиҳалашдан тортиб тўлиқ ишга туширишга қадар бўлган бутун жараён 4 йил ичида тугаши лозим. Бу ҳақда «Tashkent Сity» ХИМ Дирекцияси Матбуот хизмати хабар беради.\n«Tashkent Сity» халқаро ишбилармонлик маркази (ХИМ) сўнгги ўн йилларда Ўзбекистонда амалга оширилаётган энг йирик шаҳарсозлик лойиҳасидир. У Тошкент шаҳрининг Ислом Каримов, Фурқат, Навоий ва Олмазор кўчалари оралиғидаги 80 гектарлик ҳудудда қад ростлайди.\n«Tashkent Сity» халқаро ишбилармонлик маркази лойиҳаси Ўзбекистон Республикаси Вазирлар Маҳкамасининг 2017 йил 28 июлдаги «Тошкент шаҳрининг марказий қисмини ободонлаштириш ва архитектуравий қиёфасини янада яхшилаш ҳамда аҳоли ва пойтахт меҳмонлари учун зарур шарт-шароитлар яратиш чора-тадбирлари тўғрисида»ги қарори асосида амалга оширилмоқда.\nЛойиҳа бўйича олиб борилаётган ишларни мувофиқлаштириш ва тартибга солиш мақсадида Ўзбекистон Республикаси Бош вазири раҳбарлигида вазирлик ва идоралари мутасаддиларидан иборат «Tashkent Сity» халқаро ишбилармонлик маркази Маъмурий кенгаши ташкил этилди. Шу билан бир қаторда, Вазирлар Маҳкамаси ҳузурида «Tashkent city» халқаро ишбилармонлик маркази ҳудудида объектларни қуриш ва улардан фойдаланиш дирекцияси” ДУК (кейинги ўринларда – Дирекция) иш бошлади.\n«Tashkent Сity» халқаро ишбилармонлик марказига қуйидаги вазифалар юклатилди:\n1. Лойиҳанинг умумий архитектура, тижорий ва ижтимоий концепциясини ишлаб чиқиш.\n2. Умумий инфратузилмани лойиҳалаш ва қуриш, ХИМнинг умумий фойдаланиладиган ҳудудлари ободонлигини таъминлаш.\n3. Инвесторларни лойиҳага жалб қилиш.\n4. Зиммасидаги мажбуриятларни ўз вақтида бажариши учун инвесторларни ҳар томонлама қўллаб-қувватлаш.\n5. Дирекция ҳамда инвесторлар томонидан амалга оширилаётган қурилиш ишларини умумий режалаштириш ва мувофиқлаштириш.\n6. ХИМ объектларини фойдаланишга топширишнинг босқичма-босқич режасини тайёрлаш. Лойиҳа якунланганидан сўнг ХИМ ҳудудини бошқариш ва ундан фойдаланиш концепциясини ишлаб чиқиш.\nУшбу лойиҳани амалга ошириш учун «Tashkent Сity» ХИМ Дирекцияси халқаро даражада салоҳиятга эга экспертлар гуруҳини йиғди. Улар орасида:\n“ARUP” (Буюк Британия) – архитектура концепцияси муаллифи;\n“Cushman and Wakefield” (АҚШ) – тижорий концепция муаллифи;\n“SF Landscape Architecture” (Италия) – ландшафт концепцияси муаллифи;\n“Prime Tower Group” (Ўзбекистон) – бош лойиҳачи;\n“Discover Invest” (Ўзбекистон) – бош пудратчи ва бошқа компаниялар бор.\n«Tashkent Сity» ХИМ Дирекцияси PMI* стандартлари асосида “лойиҳани бошқариш офиси” дея ном олган ўзининг ички бўлинмасини ташкил этди. Лойиҳани бошқариш офисида етук маҳаллий ҳамда хорижий мутахассислар ишламоқда. Дирекция лойиҳани ташқи бошқарувга эмас, ички бошқарувга бериш йўлидан борди. Бу эса маҳаллий кадрларга йирик халқаро лойиҳаларни бошқариш малакасига эга мутахассислар билан бир жамоада ишлаб, улкан тажриба тўплаш имконини беради.\nЛойиҳа мукаммал концепцияси «Tashkent Сity» ХИМни нафақат Ўзбекистон, балки бутун Марказий Осиёнинг энг жозибали иқтисодий-ижтимоий марказларидан бирига айлантириши мумкин.\nКонцепциянинг ғояси жуда содда – «Tashkent Сity» ХИМ ҳудудида бўлиб турган исталган мамлакат фуқароси ўзини худди уйидагидек эркин ҳис этиши, шу билан бир қаторда, Ўзбекистоннинг бетакрор колорити ва кўп асрлик тарихини ҳам туйиши керак.\n«Tashkent Сity» ХИМ пойтахтнинг бизнес ва жамият, чет эл тадбиркорлари ва маҳаллий мутахассислар, сайёҳлар ва Тошкент аҳолисини бирлаштирадиган энг асосий марказига айланиши лозим.\nМутахассисларнинг фикрича, фаолиятни тўғри режалаштириш ва ишга комплекс ёндашув лойиҳа муваффақиятининг гарови бўлади.\nЛойиҳага комплекс ёндашув доирасида ташланган илк қадам «Tashkent Сity» ХИМнинг Батафсил Лойиҳалаш Режаси (БЛР) бўлди (БЛРдан кўчирма 1-иловада келтирилган). БЛР ва БЛРга илова тарзида ишлаб чиқилган “Мастер Режа” Давлат архитектура ва қурилиш давлат бошқармаси ҳамда Вазирлар Маҳкамаси ҳузуридаги Маъмурий кенгаш томонидан тасдиқланган.\nЎзбекистоннинг шаҳарсозлик анъаналарини ҳисобга олиб, «Tashkent Сity» ХИМнинг архитектура концепциясида табиат ва замонавий урбанистик ғоялар уйғунлиги, айниқса, тадбиркорлик фаолияти ва яшил шаҳар мутаносиблигига алоҳида урғу берилган.\nЛойиҳага асосан «Tashkent Сity» ХИМда:\n-\tерости автотураргоҳларига эга “А” тоифадаги тураржойлар;\n-\tболалар боғчаси, халқаро мактаб ва СПА-марказлар;\n-\t181008 м2 майдонда савдо маркази;\n-\tбир нечта кўп функцияли баланд бинолар;\n-\tбеш юлдузли меҳмонхона, конгресс-холл ва кўргазмалар маркази;\n-\t4 та кўпқаватли офис биноларидан иборат Молия маркази;\n-\tэски шаҳар услубида, икки четига кам қаватли бинолар тушадиган пиёдалар кўчаси қурилади.\nЛойиҳанинг юрагида эса нафақат «Tashkent Сity» ХИМнинг резидентлари, балки пойтахтнинг барча аҳолиси ва меҳмонлари учун очиқ яшил парк қурилади. Ҳозирги пайтда парк ҳудуди ва жамоат жойлари концепциясини яратиш бўйича иш олиб борилмоқда. Бу концепция нафақат ландшафт дизайнини, балки, биринчи навбатда, Тошкентнинг аньаналари ва ижтимоий майдонларни дастурлашдаги замонавий тенденцияларни қамраб олади.\n«Tashkent Сity» ХИМ Дирекцияси учун тарихий меросимизни сақлаб қолган ҳолда янги шаҳар муҳитини яратиш жуда муҳим аҳамият касб этади. Хусусан, «Tashkent Сity» ХИМ ҳудудида жойлашган "Эшонзодалар сағанаси" ва бошқа тарихий ёдгорликларни сақлаб қолиш ва архитектура концепциясига интеграция қилиш режаси амалга оширилмоқда.\nҚурилиш обьектларини лойиҳалашдан тортиб тўлиқ ишга туширишга қадар бўлган бутун жараён 4 йил ичида тугаши лозим. Лойиҳа икки босқичга бўлинади: биринчи навбатда меҳмонхона ҳамда конгресс-холл, туражойларнинг бир қисмини ҳамда автотураргоҳни ишга тушириш режалаштирилган (2,5 йил).\nЭнг асосий эътибор конгресс-холл қурилишига қаратилган бўлиб, бу ерда бинонинг пойдеворини қуриш ишлари бошлаб юборилган. Бошқа ҳудудларда аҳолини кўчириш ва мавжуд биноларни бузиш ишлари якунланмоқда. Шайхонтоҳур тумани ҳокимлиги кўчириладиган оилаларни турар жой билан таъминлаш вазифасини ўз зиммасига олган. Инвесторлар ажратилган участкаларда бинолар ва инфраструктурани батафсил лойиҳалаш ишларини бошлаган.\n«Tashkent Сity» ХИМ аввалбошданоқ сифатли девелоперлик лойиҳаларига сармоя киритига иштиёқманд инвесторларда катта қизиқиш уйғотмоқда.\n«Tashkent Сity» ХИМ Дирекцияси Ўзбекистон Республикасига сармоя киритиш ниятидаги барча фуқаролар ва ташкилотлар билан ҳамкорликни давом эттириб, «Tashkent Сity» ХИМ доирасида ҳамкорлик қилишнинг иложи бўлмаган тақдирда, чет эллик саромоядорларни мамлакатнинг бошқа сифатли инвестицион лойиҳаларига йўналтирмоқда. Дирекция бу борада инвестицияларни жалб қилишга масъул давлат органлари ҳамда шаҳар ҳокимияти билан самарали ҳамкорликни йўлга қўйган. «Tashkent Сity» ХИМ бугунги кунга келиб, ҳақли равишда чет эл инвесторлари учун Ўзбекистонга кирувчи дарвозага айланди.\n2018 йилнинг июнь ойидан бошлаб «Tashkent Сity» ХИМ Дирекцияси ҳар ой маҳаллий ҳамда чет эл ОАВлари учун пресс-конференциялар ўтказишни режалаштирган. Яқин орада Сиз пресс-конференцияни ўтказиш вақти ва жойи ҳақида маълумотга эга бўласиз.\n* Лойиҳаларни бошқариш институти (Project Management Institute, PMI) – лойиҳаларни бошқариш бўйича ҳалқаро нотижорат профессионал ташкилот ҳисобланади.\nPMI лойиҳаларни бошқариш соҳасида меъёрларни ишлаб чиқиш, тадқиқотларни олиб бориш, таълим бериш, мақолалар, журналлар, китоблар чоп этиш, минтақавий бўлимлар ўртасида ҳамкорлик имкониятларини кенгайтириш, конференция ва ўқув семинарларини ўтказиш, шунингдек, аккредитация қилиш ишларини амалга оширади. Мазкур институт 1984 йили "Лойиҳа бошқаруви профессионали” " (Project Management Professional, PMP) мақомини берувчи илк сертификатлаш дастурини ишга туширди. Кейинчалик мазкур сертификатлаш дастури PRINCE2 сертификацияси билан бир қаторда лойиҳаларни бошқариш стандартларидан бирига айланди. 2007 йили ушбу сертификация ANSI/ISO/IEC 17024 стандартига асосан Стандартлаштириш бўйича халқаро ташкилот (ISO) аккредитациясини олди. 2015 йилги маълумотларга кўра, 660.000 нафардан ортиқ киши киши PMP даражасини олган.


ИнтерФУТБОЛ :: Бемаврид йиғинни кимга кераги бор ёки...\nБемаврид йиғинни кимга кераги бор ёки...\nЎзи бажарадиган ишларни муҳим ва номуҳимга ажратиб оладиган, шундай ёндашув асосида режа тузадиган одамларни ҳаётда кўп учратганман. Уларнинг аксарияти билан яхши муносабатдаман. Бизни фақат бир жиҳат фарқлайди, яъни мен ишларимни муҳим ва номуҳимга ажратмайман. Шундай йўл тутсам, қайсидир юмушни ўкситгандай бўлавераман. Қисқаси, тамойилим ажратиш эмас, балки маврид. Хуллас, мавриди келган ишни тўхтатмай бажаришни маъқул кўраман. Яна шуниси борки, мен мавриди келган деб ҳисоблаган иш бошқа биров учун бемаврид туюлиши мумкин. Бу борада ҳақ ноҳақни баҳолаш вақт ҳукмида, ҳаёт измида.\n14 февраль куни эрталаб Пиримқул Қодировнинг «Юлдузли тунлар» ва Саъдулла Сиёевнинг «Дашти қипчоқ лочини» романларидаги тасвирлар, ижодий қарашларни ўзаро солиштираётгандим, тўсатдан телефон жиринглади. Мониторга қарадим - номаълум рақам. Албатта, қўнғироқни бемаврид ҳисобламадим ва алоқага чиққан киши билан суҳбатлашдим. Очиғи, анчадан буён бундай тутоқишни кузатмагандим. Сирдарёлик ашаддий мухлис Аҳмад оға Казаков терма жамоамиздаги ҳолатдан ёниб-куйиб кетибди. Аҳмад оға каби куюнчак мухлисларга тасалли бериш жуда қийин. Суҳбат жараёнида шуни яна бир бор ҳис қилдимки, миллий жамоамиз иштирокидаги ўйинларга муҳимлик ёки номуҳимлик ёрлиғини ёпиштириш мутлақо мумкин эмас. Назорат учрашувими ёки «ўртоқлик» - фарқи йўқ, терма жамоамиз фақат ғалаба учун майдонга тушиши даркорлиги нечанчи мартадир исботини топди.\nҲа, Вадим Абрамов ўт билан ўйнашди, мухлис психологияси билан ҳазиллашди. Қош қўйишга уриниб, кўз чиқаришнинг нима кераги бор?! «Зенит» билан назорат учрашувида қайд этилган йирик ҳисобли мағлубият ва арзимас тажриба ёш футболчилар руҳиятидаги «синиш»дан, мухлислар безовталигидан афзалми?! Мазкур мулоҳазалар Иордания термасига қарши ўтказилган «ўртоқлик»дан аввал ёзилди ва бу учрашув натижаси вазиятни ўзгартирмайди.\nВадим Абрамов ўзини руҳшунослар каби тутиб, мухлислардаги ранж-аламни тўғри тушунишини таъкидламоқда. Мухлислар талаби эса бутунлай ўзгача: йўқ, Вадим Абрамов донишмандлик қилмасин, уларни тўғри тушуниш ўрнига Ўзбекистон миллий жамоасини қайсидир клуб билан ўйнатмасин, яна ҳам аниқроғи, ўқув-машғулотлар йиғинини бемаврид ташкилламасин! Вадим Карленович учун натижаси аҳамиятсиз, номуҳим учрашувлар мухлисларни асабийлаштирмоқда. Унинг йирик ҳисобли мағлубиятни изоҳлаш учун довдираб топган баҳонаси мухлисларни беш баттар қуюшқондан чиқарди. «Манчестер Сити»дан 0:3 ҳисобида енгилган «Тоттенхэм» бош мураббийи Жозе Моуриньонинг пенальти билан боғлиқ баҳонасини ҳам тўғри тушунишди ҳатто. Аслида ҳаммаси «Беназир»га аён. У пенальти белгиланмаган ва «Тоттенхэм» гол урган тақдирда ҳам, Хосеп Гвардиола шогирдларини тўхтатиш қийинлигини яхши билади. Ҳозирги ҳолатда «Тоттенхэм» оғир аҳволда, «Сити» аксинча, авжида. Бироқ буни Жозе ошкора тан олишни истамайди. Ундаги шу ўжарлик мухлисларга ёқади. Лекин Вадим Абрамовнинг баҳонаси ўжарлик ёки қайсарлик эмас, аксинча, алдаш, ҳашпўшлашга уриниш ва шунинг учун ҳам ёқимсиздир. У мухлислар барчасини унутиб юборишади, деб ўйлайди, шекилли. Йўқ, бу чучварани хом санашдир. Бугунги мухлисни алдаб бўлмайди. Дейлик, ўша Аҳмад оға Казаков ҳам Вадим Абрамовнинг Жасур Яхшибоев ҳақидаги фикрларини ҳалигача унутмайди. «Лутфулла Тўраев мос тушадиган, Жасур Яхшибоев мос тушмайдиган услуб - терма жамоага керак эмас!» - дейди Аҳмад оға куйиниб. Унинг фикрича, Вадим Абрамов ёш ва истеъдодли футболчини терма жамоада кўришни астойдил хоҳламаяпти. Агар хоҳлаганида, ҳужум чизиғида рақобатни кучайтириш учун унинг имкониятларидан фойдаланиш йўлини изларди. Арзимас сабаб билан ёш футболчи учун терма жамоа эшигини ёпиш осон, аммо ундаги рақибни енгишга қодир кучни, қатъиятни кўриш ва юзага чиқариш - анчайин мушкул вазифа. Вадим Абрамов мана шу мушкул вазифани бажаришдан ўзини олиб қочмоқда. Ишқилиб, охири бахайр бўлсин!


Жамбил вилоятидаги ҳарбий қисмда фавқулодда вазият қурбонлари сони беш кишига етди (видео)\nҚозоғистон Мудофаа вазирлиги Жамбил вилоятидаги ҳарбий қисм ҳудудида портлашлар оқибатларини бартараф этиш пайтида ҳалок бўлган бешинчи шахс ҳақида хабар берди.\n«Ёнғин содир бўлган Жамбил вилоятидаги ҳарбий қисмнинг яна бир ўлган ҳарбий хизматчиси ҳақида маълум бўлди», деди жума куни Мудофаа вазирлиги матбуот хизмати вакили.\nМарҳум — ўт ўчириш бўлинмаси бошлиғи, шартнома хизмати устаси, 1992 йилда туғилган Эркин Нодирбеков. «У муҳандислик ўқ-дорилар омборидаги ёнғинни ўчиришга масъул эди. Портлашдан кейин у воқеа жойида вафот этди. У 27 август куни эрталаб қаерда эканлиги номаълум бўлган ҳарбий хизматчилар рўйхатига киритилган», — дейилади Мудофаа вазирлиги матбуот хизматида.\nАввалроқ, департамент Жамбил вилоятидаги ҳарбий қисм ҳудудида содир бўлган портлаш оқибатларини бартараф этиш чоғида тўрт киши ҳалок бўлгани ҳақида хабар берган эди: жанубий вилоят ҳарбий прокурори, полковник Капезов, сержант Марат Мешинбай, капитал Руслан Жанболатов , ва ҳарбийлаштирилган хавфсизлик ходими Оразбек Далибоев.\nМудофаа вазирлигининг хабар беришича, яна бир неча ҳарбий хизматчилар билан алоқа йўқолган ва улар қидирилмоқда.\nТараз шаҳридаги 1 сонли шифохонада «Озодлик»га хабар беришича, портлашлардан кейин 93 киши шифохонага етказиб берилган, улардан 35 нафари тиббий муассасада.\nПортлашлар туфайли ҳарбий қисм ёнида жойлашган учта қишлоқ аҳолиси Таразга эвакуация қилиниб, мактаб ва коллежга жойлаштирилди. Баъзилар бугун баъзилари уйларига қайтгани ҳақида хабар беришди.\nМудофаа вазирлиги ўнта портлашни тасдиқлади. Бўлимнинг хабар беришича, 2019 йилда шунга ўхшаш ҳодиса содир бўлган Арисдаги омбордан етказиб берилган ўқ-дорилар ҳарбий қисм ҳудудида сақланган. Арисдаги портлашлар тўрт кишининг ҳаётига зомин бўлди.\nҚозоғистон мудофаа вазири Нурлан Ермекбаев Жамбил вилоятида ўқ-дорилар портлашидан сўнг истеъфога кетишга тайёрлигини маълум қилди. 27 август куни бўлиб ўтган брифингдан сўнг, Ермекбаев «Озодлик» мухбирининг саволига жавоб берар экан, «портлашлар эълон қилинганидан кейин биринчи дақиқада у истеъфога чиқишга қарор қилганини» айтди ва якуний қарорни мамлакат раҳбарияти қабул қилишии маълум қилди.\nЕрмекбаев 2018 йилда вазир лавозимига тайинланган. Бунгача у президент маъмуриятида дипломатик ва Хавфсизлик кенгаши котиби бўлган.


Qalampir.uz - Юлдуздан премьера: Конституция байрамига бағишланган қўшиқни қарши олинг\n18:50, 07.12.2017 Премьера\nУшбу қўшиқ шеъри сўнгги вақтларда Юлдуз Усмонованинг доимий ҳамкорига айланиб қолган Амир Худойбердига тегишли. Мусиқани эса Юлдуз Усмонованинг ўзи ёзган.\nЎзбекистон Республикасининг Биринчи Президенти Ислом Абдуғаниевич Каримов —“Энг гўзал ва дилбар қўшиқлар Ватан ҳақидаги қўшиқлардир. Бундай жозибадор қўшиқлар эл-элатларни бирлаштиради, уларни тинч-тотув яшашга, Ватанни ҳар томонлама юксалтиришга, кўз қорачиғидек асраб-авайлашга ва кўксини қалқон қилишга даъват этади. Замонлар ўтаверади, аммо Ватан абадийдир. Ватанни севиш, суюб-ардоқлаш, бор вужудинг билан жўшиб куйлаш эса энг олий бахтдир”, деган эди.\nВатан мадҳ этишда, у ҳақида энг гўзал қўшиқлар яратишда Ўзбекистон халқ артисти Юлдуз Усмоновага етадигани борми? Унинг бундан 10-20-30 йил аввал яратган қўшиқлари ҳамон тилларда, ҳамон мусиқаси янгради дегунча, қўшиқчига жўр бўламиз. “Фидойинг бўлгаймиз сени, Ўзбекистон”, “Нима қилдик Ватан учун?”, “Элда бўлсин”, “Халқ бўл, элим” номли қўшиқларни тинглаганимиз заҳот қалбимизда Ватанга бўлган чексиз муҳаббатимиз янада жўш уради.\nЎзбекистон халқ артисти Юлдуз Усмонова юрт байрамларига қандай ҳозирлик кўришни, қандай совға тайёрлашни яхши билади. Хонанда Ўзбекистон Республикаси Конституцияси қабул қилинганлигининг 25 йиллигига атаб “Қалбларда Ватан” номли янги қўшиқ яратди.\nУшбу қўшиқ шеъри сўнгги вақтларда Юлдуз Усмонованинг доимий ҳамкорига айланиб қолган Амир Худойбердига тегишли. Мусиқани эса Юлдуз Усмонованинг ўзи ёзган. Қўшиққа мусиқий сайқални Ғулом Турсунов берган.\nЎзбекистон халқ артисти Юлдуз Усмонова ижросидаги “Қалбларда Ватан” номли қўшиқни сайтимизнинг мусиқа бўлимида тинглаш ва кўчириб олиш имкониятига эгасиз.\nТеглар:Юлдуз Усмонова Премьера\n11:54, 29.11.2018 23 921\n19:12, 07.11.2018 18 023\n12:13, 15.10.2018 8 279\n“Овора бўлиб кавламанглар” – Юлдуз ҳожи она рақси билан боғлиқ танқидларга жавоб қайтарди\n11:10, 02.08.2018 33 750\nВидео: Юлдуз Усмонованинг интернетда тарқалган видеоси ҳафта мавзусига айланди\n16:45, 31.07.2018 41 851


Инсонни гўзал суратда яратиб, қаддини расо қилган, дилини иймон нури билан зийнатлаб, тилига нутқ ато этган ва жамики маxлуқотидан афзал қилган Аллоҳ таолога ҳамд бўлсин.\nАллоҳ инсон қалбини илмлар хазинаси билан тўлдириб, уни раҳмат пардаси билан ёпди. Сўнгра инсон ботинни зоxирга таржима қиладиган тил билан қувватлантирилди. Ёпилган парда кўтарилди, тил ҳақни деди, нутқ равон бўлди. Бу эътибор, бу фазлдан марғуб тилдан фақат шукроналар сочилди.\nТИЛ - Аллоҳнинг улуғ неъмати, ажибу латиф санъатидир. Гарчи у жисман кичик бўлса хам итоати туфайли топадиган савоби ёхуд итоатсизлиги туфайли содир этадиган гуноҳи жуда катта. Чунки, куфр хам, иймон хам фақат тил гувоҳлигида аён бўлади. Куфр ва иймон эса тоат ва исённинг бошланиш ҳудудларидир.\nШу билан бирга ҳар қандай борлиқ ёки йўқлик, маълум ёки номаълум нарсанинг барчаси тил воситасида изоҳланади ва ҳар қандай ҳолатда ўша нарсага тил ўзининг исботи ёки инкори билан рўбарў келади. Кимки тилнинг жиловини бўш қўйиб юборса, шайтон уни миниб олади, жар ёкасига ҳайдаб, халокатга судрайди. Одамлар тиллари “эккан ҳосил” лар туфайли жаҳаннамга юзтубан қулайди. Фақат шариат билан жиловланган тилгина бу офатдан нажот топади.\nБас, шундай экан, тил дунё ва оxиратга фойдаси бор нарсани гапирсин. Хозир ё келажакда зарари тегадиган нарсани гапиришдан тийилсин. Нима мақтовга, нима мазамматга сабаб бўлишини билганидан сўнг, гарчи оғир бўлса ҳам, билганига амал килсин.\nТил туфайли жуда катта xатарлар етади. Бундан сақланишнинг ягона йўли жим юришдир. Шунинг учун шариатимиз жим юришни мақтайди ва жимликка ундайди. Пайғамбаримиз (с.а.в) айтган эдилар: “Жим юрган киши нажот топади” Термизий ривояти.\nЯна Расулуллоҳ (с.а.в): “Жим юриш - хикмат. (Аммо) бунга амал килувчилар кам” деган эдилар.\n“Расулуллоҳ сўралди: Одамларнинг жаннатга киришга нима кўпроқ сабаб бўлади?\n– тақво ва гўзал xулқ, дедилар.\n– иккита бўшлик: оғиз ва фарж, дедилар. Расулуллох (с.а.в)”\n“Оғиз” дейилганда тил ва қорин назарда тутилган. Чунки, оғиз-тилнинг макони. Шунингдек, қоринга тушадиган нарса хам факат оғиз орқали ўтади.\nАбдуллох Сакафий дейди: “Расули акрамга шундай дедим:\n– Эй Аллохнинг Расули, махкам ушлашим керак бўлган нарсани айтинг.\n– Роббим Аллох дегин, сўнг тўғри бўл, дедилар.\n– Эй Расулуллох, мен учун нимадан кўпроқ xавфланасиз? Сўрадим. Тилларини\n– Мана бу! Дедилар.”\nРасулуллоҳ (с.а.в) нинг шундай деганлари Саид ибн Жубайрдан ривоят қилинади: “Одам боласи эрталаб уйқудан уйғонган пайтда, жасадининг барча аъзолари уйғонади ва улар тилга айтишади: “Орамизда сен Аллоҳдан (кўпрок) қўрқ! Чунки, сен тўғри бўсанг, биз тўғри бўламиз. Сен эгри йўлга кетсанг, биз хам эгри йўлга кетиб коламиз”.\nРасулуллоҳ (с.а.в) дедилар: “Сўзлаётган тил борки, албатта, унинг олдида Аллоҳ турибди. Бас, нима деяётганини англаган киши Аллоҳдан қўрқсин”.\nИсо алайҳиссалом: “Ибодат ўн қисмдир. Шундан тўққистаси жим юришда ва биттаси одамлардан узлатда” деди.\nРасули акрам дейдилар: “гапи кўп одамнинг йиқилиши кўп. Йиқилиши кўп одамнинг гуноҳи кўп. Гуноҳи кўп одам жаҳаннамга лойикдир”.\nТил билан бировни ғийбат қилиш харом қилинди. Чунки, унда биродарининг нуқсонини, агар ўзи эшитса, xафа бўладиган бирор камчилигини ўзгага билдириш бор. Шунингдек, кимнидир қоралаш маъноси яширинган барча феллар – киноями, имо-ишорами, кўз қисишми, хатда ёзишми, xуллас, шу мақсадни англатадиган барча ҳаракатлар ғийбат худудига киради ва у xаромдир.\n“Айтилишича, қабр азоби уч қисм: бири ғийбат, бири чақимчилик, бири бавлдан эҳтиёт бўлмаслик туфайлидир”.\nҲасан Басрий дейди: “Аллоҳга қасамки, ғийбат мўмин кишининг динига таом жасадга етганидан ҳам тезрок таъсир қилади”.\nАбу Xурайра дейди: “Биродарингизнинг кўзига тушган заррани кўрасиз-у, жонингизга туташаётган оловни кўрмайсиз”.\nАбдулла Авлоний ўз мисраларида шундай ёзади: “Агар журму гуноҳ бўлсин десанг оз, тилингни сақла ғийбатдан қишу ёз”.\nУмар розияллоҳу анҳу шундай марҳамат қиладилар: “Аллоҳ таолонинг зикрини маҳкам тутинг, чунки у шифодир. Одамларни гапиришдан сақланинг, чунки у дардддир”\nАллоҳ таоло барчаларимизни ўз ҳидоят йўлида бардавом килсин.\n“Етти чинор” жоме масжиди имом ноиби Муҳаммадқуддус Абдулманнон тайёрлади.\nДругие материалы в этой категории: « Фатво ҳайъатига келган саволлар (18-қисм)\tДенгиз кўпиги »


Сара Сандерс Оқ уй матбуот котиблигига тайинланди\n09:31 / 22.07.2017\nАҚШ президенти Дональд Трамп Оқ уй маъмуриятининг истеъфога чиққан матбуот хизмати раҳбари Шон Спайсер ўрнига унинг собиқ ўринбосари Сара Сандерсни тайинлади. Сандерс Трампнинг матбуот котиби лавозимини ҳам эгаллайди, деб хабар қилмоқда РИА Новости Оқ уй баёнотига таянган ҳолда.\n"Президент Дональд Трамп Сара Сандерсни Оқ уй матбуот котиби лавозимига кўтармоқда. У президентнинг асосий матбуот котиби ва Оқ уй матбуот хизмати раҳбари вазифаларини мужассамлаштиради", — дейилади баёнотда.\nТрамп 21 июль куни Шон Спайсер истеъфосини қабул қилган эди. Спайсернинг лавозимидан истеъфо беришига президентнинг Оқ уй коммуникациялар бўйича директори лавозимига Энтони Скарамуччини тайинлагани сабаб бўлган.\nОқ уй Сара Сандерс


Улуғбек Қодиров фильмдаги роли сабаб 25 кг озишга мажбур бўлди — видео - ShouBiz.uz\nЯнгиликлар 19:05 | 12.5.22\nБу ҳақда актёрнинг админстратори Shoubiz.uz’га маълум қилди\nАктёр Улуғбек Қодиров ўзбек киносига қайтгач, тарихий фильмда суратга тушаётгани маълум бўлди. Бу ҳақда унинг админстратори «Shoubiz.uz»га маълум қилди.\nУзоқ вақтлик танаффусдан сўнг Улуғбек Қодиров кинога қайтгани маълум бўлганди. Улуғбек Қодиров бу ҳақда саҳифасида маълум қилди. Актёрнинг сўзларига кўра, у янги сериалда суратга тушмоқда. Сериал продюсери Руслан Мирзаев ҳисобланади. Улуғбек Қодиров мазкур сериал суратга олиш жараёнидан сурат эълон қилди.\nШунингдек, у Ситора Олимжонова билан бирга роль ижро этган. Улар Руслан Мирзаев продюсерлигидаги «Юр муҳаббат» сериалида биргаликда суратга тушмоқда. Актриса Улуғбек Қодиров билан суҳбатидан кичик лавҳани жойлаган.\nАввалроқ Улуғбек Қодиров Америкада яшаётгани маълум бўлганди. Бу ҳақда актёрнинг админстратори Умид Зокиров хабар берганди. Актёр анча пайтдан бери кино ва сериалларда роль ижро этмаётган эди. У ўзбек шоу-бизнесидаги «энг қиммат» актёрлар рейтинггига ҳам у киритилмаганди.\nАктёр янги сериалга Ўзбекистондаги энг юқори гонорар эвазига тушаётгани ҳам маълум бўлганди. Бу ҳақда «Shoubiz.uz» манбаси маълум қилди. Унга кўра актёр «Юр муҳаббат» сериалида юқори гонорар эвазига тушмоқда. Бироқ аниқ сумма айтилмаган. Актёр ушбу сериалда бош рол Умарни гавдалантиради. Унинг севгилиси ролини эса актриса Ситора Олимжонова ўйнаган.